Official Journal L 040 , 15/02/1992 P. 0001 - 0107

Finnish special edition: Chapter 11 Volume 19 P. 0044

Swedish special edition: Chapter 11 Volume 19 P. 0044



Id-Deċiżjoni tal-Kunsill tas-16 ta' Diċembru 1991 li jadotta r-regolamenti ġenerali, il-kondizzjonijiet ġenerali u r-regoli ta' proċedura dwar konċiljazzjoni u arbitraġġ għall-appalti ta' xogħlijiet, provvisti u servizzi ffinanzjati mill-Fond Ewropew għall-Iżvilupp (EDF) li jinvolvi l-applikazzjoni tagħhom fl-assoċjazzjoni tal-pajjiżi u territorji barranin mal-Komunità Ekonomika Ewropea (92/97/KEE) IL-KUNSILL TAL-KOMUNITAJIET EWROPEJ, Wara li kkunsidra t-Trattat li jistabbilixxi l-Komunità Ekonomika Ewropea, u b'mod partikolari l-Artikolu 136 tiegħu, Wara li kkunsidra d-Deċiżjoni tal-Kunsill 91/482/KEE tal-25 ta' Lulju 1991 dwar l-assoċjazzjoni ta' pajjiżi u territorji barranin (OCT) mal-Komunità Ekonomika Ewropea [1], u b'mod partikolari l-Artikoli 211, 212 u 213 tiegħu, Wara li kkunsidra l-proposta tal-Kummissjoni, Billi hu neċessarju li jkunu adottati r-regolamenti ġenerali u l-kondizzjonijiet ġenerali li jirregolaw l-appalti ta' xogħlijiet, provvisti u servizzi ffinanzjati mir-riżorsi tal-Fond Ewropew għall-Iżvilupp (EDF), amministrati mill-Kummissjoni, hawnhekk iżjed 'il quddiem imsejħa "ir-riżorsi tal-Fond"; Billi hu neċessarju li jkunu adottati regoli ta' proċedura dwar konċiljazzjoni u arbitraġġ ta' appalti ffinanzjati mir-riżorsi tal-Fond; Billi l-Kunsill, billi jadotta din id-Deċiżjoni, ta kas b'mod partikolari tad-dokumenti simili adottati għall-użu ta' "fondi" mill-EDF fl-Istati Afrikani, tal-Karibew u tal-Paċifiku. IDDEĊIEDA DAN LI ĠEJ: Artikolu 1 Ir-regolamenti ġenerali għall-appalti ta' xogħlijiet, provvisti and servizzi ffinanzjati mir-riżorsi tal-Fond fil-pajjiżi u territorji barranin (OCT), li jidhru fl-Anness I, għandhom jgħoddu għall-preparazzjoni u għotja ta' appalti ffinanzjati mill-EDF, Il-prestazzjoni ta' appalti ffinanzjati mir-riżorsi tal-Fond għandhom,, ħlief kif provdut b'mod ieħor fl-Artikolu 212(b) tad-Deċiżjoni Nru 91/482/KEE, jkunu regolati minn: - il-kondizzjonijiet ġenerali għall-appalti ta' xogħlijiet ffinanzjati mill-EDF fl-OCT li jidhru fl-Anness II, - il-kondizzjonijiet ġenerali għall-appalti ta' provvisti ffinanzjati mill-EDF fl-OCT, li jidhru fl-Anness III, - il-kondizzjonijiet ġenerali għall-appalti ta' servizzi ffinanzjati mill- EDF fl-OCT, li jidhru fl-Anness IV. Disputi li għandhom x'jaqsmu ma' appalt iffinanzjat mir-riżorsi tal-Fond li, skond il-kondizzjonijiet ġenerali u l-kondizzjonijiet speċjali li jgħoddu għall-appalt, għandhom jinftiehmu b'konċiljazzjoni u arbitraġġ, għandhom jinftehmu skond ir-regoli ta' proċedura dwar konċiljazzjoni u arbitraġġ ta' appalti ffinanzjati mill-EDF fl-OCT, li jidhru fl-Anness V. Artikolu 2 Din id-Deċiżjoni għandha tgħodd għall-appalti ffinanzjati mill-EDF fl-OCT, u konklużi mill-1 ta' Ġunju 1991. Artikolu 3 Din id-Deċizjoni għandha tiġi pubblikata fil-Ġurnal Uffiċjali tal-Komunitajiet Ewropej. Magħmula fi Brussel, fis-16 ta' Diċembru 1991. F'isem il-Kunsill Il-President H. Van Den Broek [1] ĠU L 263, tad-19.9.1991, pġ. 1. -------------------------------------------------- ANNESS I REGOLAMENTI ĠENERALI GĦAL KUNTRATTI TA' XOGĦOL, TA' PROVVISTA U TA' SERVIZZ IFFINANZJATI MILL-FOND EWROPEW GĦAL ŻVILUPP FL-OCT KONTENUT INTRODUZZJONI Artikolu 1 – Kondizzjonijiet Artikolu 2 – Liġi nazzjonali Artikolu 3 – Definizzjonijiet Artikolu 4 – Eliġibilità Artikolu 5 – Parità ta' parteċipazzjoni Artikolu 6 – Deroga Artikolu 7 – Kompetizzjoni Artikolu 8 – Kompetizzjoni-appalt Artikolu 9 – Preferenza Artikolu 10 – Tipi ta' kuntratt għal xogħol bl-appalt Artikolu 11 – Speċifikazzjonijiet tekniċi u standards Artikolu 12 – Avviżi u komunikazzjonijiet miktuba Artikolu 13 – Avviż ta' sejħa għall-offerti Artikolu 14 – Għażla minn qabel ta' dawk li jagħmlu l-offerti Artikolu 15 – Kuntratti bi ftehim dirett Artikolu 16 – Kontenut tad-dokument ta' l-offerti Artikolu 17 – Kjarifika ta' l-informazzjoni dwar l-offerta Artikolu 18 – Emendi lid-dokument ta' l-offerta Artikolu 19 – Ilsien Artikolu 20 – Kontenut ta' l-offerta għal xogħol bl-appalt Artikolu 21 – Lottijiet Artikolu 22 – Kooperazzjoni ma' terzi persuni Artikolu 23 – Indipendenza ta' dawk li jagħmlu l-offerti Artikolu 24 – Fissazzjoni tal-prezz ta' l-offerta Artikolu 25 – Perjodu ta' validità Artikolu 26 – Garanzija ta' l-offerta Artikolu 27 – Soluzzjonijiet tal-varjanti Artikolu 28 – Żjara ta' qabel l-offerta Artikolu 29 – Firmar ta' l-offerti Artikolu 30 – Limitu ta' żmien Artikolu 31 – Siġillar u mmarkar ta' l-enveloppi Artikolu 32 – Irtirar u emendi Artikolu 33 – Ftuħ ta' l-offerti Artikolu 34 – Valutazzjoni ta' l-offerti Artikolu 35 – Annullament tal-proċedura ta' l-offerti Artikolu 36 – Għażla Artikolu 37 – Notifika ta' l-għotja Artikolu 38 – Preparazzjoni tad-dokument tal-kuntratt Artikolu 39 – Firmar tal-kuntratt Artikolu 40 – Garanzija tat-twettiq Artikolu 41 – Disposizzjonijiet ġenerali u finali INTRODUZZJONI Artikolu 1 Kondizzjonijiet 1.1. L-għotja ta' kuntratti ta' xogħol, ta' provvista u ta' servizzi ffinanzjati mir-riżorsi tal-Fond Ewropew għall-Iżvilupp (EDF) għandha tkun regolata minn dawn ir-regolamenti ġenerali. 1.2. It-twettiq tal-kuntratti ta' xogħol, ta' provvista u ta' servizzi ffinanzjati mir-riżorsi tal-Fond Ewropew għall-Iżvilupp (EDF) għandu jkun regolat: (a) mill-kondizzjonijiet ġenerali applikabbli għal kull kategorija ta' kuntratt iffinanzjata mill-EDF; jew (b) fil-każ ta' proġetti u programmi ko-finanzjati, jew fejn tingħata deroga lil terzi persuni, jew fi proċeduri aċċellerati jew fil-każijiet approprjati, bħal kondizzjonijiet ġenerali oħra kif jiġu miftehma mill-pajjiż jew mit-territorju kkonċernat u l-Komunità Ekonomika Ewropea (KEE); fi kliem ieħor: (i) mill-kondizzjonijiet ġenerali preskritti mil-leġislazzjoni nazzjonali tal-pajjiż jew tat-territorju kkonċernat jew il-prattiċi stabbiliti tiegħu dwar il-kuntratti internazzjonali; jew (ii) minn kwalunkwe kondizzjonijiet ġenerali internazzjonali oħra tal-kuntratti; u (ċ) mill-kondizzjonijiet speċjali. 1.3. Dawn ir-regolamenti ġenerali jinkludu l-prinċipji u l-kondizzjonijiet għall-parteċipazzjoni f'kuntratti, struzzjonijiet lil dawk li jagħmlu l-offerti, u l-prinċipji u l-kondizzjonijiet għall-għotja tal-kuntratti. 1.4. Il-kondizzjonijiet ġenerali li jirregolaw kategorija partikolari ta' kuntratt jinkludu klawżoli kuntrattwali ta' natura amministrattiva, finanzjarja, ġuridika u teknika dwar it-twettiq tal-kuntratti. 1.5. Il-kondizzjonijiet speċjali applikabbli għal kull kuntratt jinkludu: (a) emendi lill-kondizzjonijiet ġenerali; (b) klawżoli kuntrattwali speċjali; (ċ) speċifikazzjonijiet tekniċi; u (d) kwalunkwe kwistjoni oħra relatata mal-kuntratt. Artikolu 2 Liġi nazzjonali Fil-kwistjonijiet kollha li mhumiex koperti minn dawn ir-regolamenti ġenerali għandha tapplika l-liġi nazzjonali ta' l-Istat ta' l-awtorità kontraenti. DEFINIZZJONIJIET U PRINĊIPJI Artikolu 3 Definizzjonijiet 3.1. Id-definizzjonijiet li għandhom japplikaw għal dawn ir-regolamenti ġenerali huma dawn li ġejjin: KEE: il-Komunità Ekonomika Ewropea, EDF: il-Fond Ewropew għall-Iżvilupp, Deċiżjoni tal-Kunsill: id-Deċiżjoni tal-Kunsill 91/482/KEE tal-25 ta' Lulju 1991 dwar l-assoċjazzjoni tal-pajjiżi u territorji barranin mal-KEE, OCT: il-pajjiżi u t-territorji barranin assoċjati mal-KEE bid-Deċiżjoni tal-Kunsill, Stati ACP: l-Istati tal-Paċifiku, Afrikani u tal-Karibew li huma firmatarji għall-Konvenzjoni, Kummissjoni: il-Kummissjoni tal-Komunitajiet Ewropej, delegat: ir-rappreżentant tal-Kummissjoni fl-OCT, Stati Membri: l-Istati Membri tal-Komunità Ekonomika Ewropea, Konvenzjoni: il-Konvenzjoni rilevanti bejn l-Istati ACP u l-KEE, awtorità kontraenti: l-Istat jew il-persuna ġuridika regolata mid-dritt pubbliku jew privat li tikkonkludi l-kuntratt jew f'isem min jiġi konkluż il-kuntratt, l-Istat ta' l-awtorità kontraenti: l-OCT li fuq it-territorju tiegħu għandu jitwettaq il-kuntratt ta' xogħol, ta' provvista jew ta' servizz, dak li jagħmel l-offerti: kwalunkwe persuna naturali jew ġuridika jew grupp ta' persuni bħal dawn li jissottomettu sejħa għal offerti, bil-għan li jikkonkludu kuntratt, dak li jieħu l-offerti: dak li jagħmel l-offerti li jintgħażel wara proċedura ta' sejħa għal offerti għal xogħol bl-appalt jew, fil-każ ta' kuntratti bi ftehim dirett, dak li jagħmel l-offerti u li jiffirma l-kuntratt, kontrollatur: id-dipartiment tal-gvern, il-persuna ġuridika regolata mil-liġi pubblika, jew il-persuna naturali jew ġuridika maħtura mill-awtorità kontraenti skond il-liġi ta' l-Istat ta' l-awtorità kontraenti, li hu/hi responsabbli mid-direzzjoni u/jew mill-kontroll tat-twettiq tal-kuntratt, u lil min l-awtorità kontraenti tista' tiddelega drittijiet u/jew poteri skond il-kuntratt, rappreżentant tal-kontrollatur: kwalunkwe persuna naturali jew ġuridika, maħtura mill-kontrollatur bħala tali skond il-kuntratt u awtorizzat li jirrappreżenta lill-kontrollatur fit-twettiq ta' dmirijietu, u fit-twettiq ta' dawn id-drittijiet u/jew poteri kif delegati lilu. Għalhekk, fejn jiġu delegati funzjonijiet, drittijiet u/jew poteri tal-kontrollatur lir-rappreżentant tal-kontrollatur, referenzi lill-kontrollatur jinkludu r-rappreżentant tal-kontrollatur, xogħlijiet: ix-xogħlijiet temporanji u permanenti li għandhom jitwettqu skond il-kuntratt, provvisti: l-oġġetti kollha li l-fornitur hu meħtieġ li jipprovdi lill-awtorità kontraenti, inkluż, fejn neċessarju, servizzi bħala installazzjoni, testjar, tħaddim, konsulenza teknika, superviżjoni, manutenzjoni, tiswija, taħriġ u obbligi oħrajn bħal dawn li għandhom x'jaqsmu ma' l-oġġetti li se jiġu pprovduti skond il-kuntratt, servizzi: kompiti li għandhom jitwettqu mill-konsulent skond il-kuntratt ta' servizz bħal studji, proġetti, provvediment ta' għajnuna teknika u taħriġ, attrezzatura: makkinarju, apparat, komponenti u l-oġġetti kollha li għandhom jiġu pprovduti jew imdaħħla skond il-kuntratt, tagħmir: għodod u makkinarju ieħor, u fejn applikabbli skond il-liġi u/jew in-normi ta' l-Istat ta' l-awtorità kontraenti, l-istrutturi temporanji fuq is-sît tax-xogħol, meħtieġa għat-twettiq tal-kuntratt imma li jeskludu tagħmir jew oġġetti oħra meħtieġa biex jagħmlu parti minn xogħlijiet permanenti, stima preventiva ta' xogħol: id-dokument li fih skomposizzjoni skond l-oġġett tal-funzjonijiet li għandhom jitwettqu f'kuntratt skond il-miżura, li jindika kwantità għal kull oġġett u l-prezz korrispondenti għal kull unità, skeda tal-prezzijiet: l-iskeda tal-prezzijiet kompluta, inkluż l-iskomposizzjoni tal-prezz globali, ippreżentata minn dak li jagħmel l-offerta tiegħu, emendata kif neċessarja, u li tifforma parti mill-kuntratt ta' prezzijiet skond l-unità, skomposizzjoni tal-prezz globali: il-lista skond il-punti tar-rati u l-prezzijiet li turi l-komposizzjoni tal-prezz f'kuntratt ta' somma waħda, imma li ma jagħmilx parti mill-kuntratt, prezz ta' l-offerta: is-somma ddikjarata fl-offerta tiegħu minn dak li jagħmel l-offerta għat-twettiq tal-kuntratt, prezz tal-kuntratt: is-somma ddikjarata fil-kuntratt li tirrappreżenta l-istima inizjali pagabbli għat-twettiq tax-xogħlijiet, tal-provvisti jew tas-servizzi, jew kwalunkwe somma oħra kif aċċertata fl-aħħar tal-kuntratt kif dovuta skond il-kuntratt, disinji: disinji dwar l-offerta pprovduti mill-awtorità kontraenti u/jew minn dak li jagħmel l-offerti, jum/ġurnata: jum/ġurnata kalendarju/a, limiti ta' żmien: dawk il-perjodi fil-kuntratt li għandhom jibdew jgħoddu mill-jum wara l-att jew l-avveniment li jservi bħala l-punt ta' partenza għal dawk il-perjodi. Jekk l-aħħar jum tal-perjodu jkun jum mhux ta' xogħol, il-perjodu għandu jiskadi fl-aħħar ta' l-ewwel jum ta' xogħol wara l-aħħar jum tal-perjodu, kitba: kwalunkwe komunikazzjoni miktuba bl-idejn, ittajpjata jew stampata, inkluż teleks, telegramm u faks, komunikazzjonijiet: ċertifikati, noti, ordnijiet u struzzjonijiet maħruġa skond il-kuntratt, valuta nazzjonali: il-valuta ta' l-Istat ta' l-awtorità kontraenti, Ecu: l-unità monetarja Ewropea, Valuta barranija: kwalunkwe valuta fis-sens ta' dawn ir-regolamenti ġenerali li mhiex il-valuta nazzjonali, u li ġiet indikata fl-offerta, termini ta' referenza: id-dikjarazzjoni maħruġa mill-awtorità kontraenti li tagħti d-definizzjoni tal-ħtiġiet tagħha u/jew l-għanijiet tas-servizzi, inkluż, fejn applikabbli, il-metodi u l-mezzi li għandhom jintużaw u/jew ir-riżultati li għandhom jinkisbu, kumpanniji jew ditti: kumpanniji jew ditti kostitwiti skond il-liġi ċivili jew kummerċjali, inkluż kumpanniji pubbliċi jew oħrajn, is-soċjetajiet kooperattivi u kwalunkwe persuna jew assoċjazzjonijiet ġuridiċi regolati minn liġi pubblika jew privata, ħlief għal dawk li mhumiex bi skop ta' profitt, kostitwiti skond il-liġi ta' Stat Membru jew ta' OCT u li għandhom l-uffiċċju reġistrat, l-amministrazzjoni ċentrali jew il-post prinċipali ta' attività fi Stat Membru jew f'OCT; madankollu kumpannija jew ditta li għandha fi Stat Membru jew f'OCT biss l-uffiċċju rreġistrat, l-attività tagħhom trid tkun marbuta b'mod effettiv u kontinwu ma' l-ekonomija ta' dak l-Istat Membru jew l-OCT ikkonċernat. 3.2. L-intestaturi u t-titli f'dawn ir-regolamenti ġenerali m'għandhomx jittieħdu bħala parti ta' l-istess jew li jitqiesu fl-interpretazzjoni ta' dawn ir-regolamenti. 3.3. Fejn il-kuntest hekk jippermetti, il-kliem fis-singular jinkludu wkoll il-plural u viċi versa u l-kliem fil-maskili jinkludu wkoll il-femminili u viċi versa. 3.4. Il-kliem li juru persuni jew partijiet għandhom jinkludu ditti u kumpanniji u kwalunkwe organizzazzjoni li għandha kapaċità ġuridika. Artikolu 4 Eliġibilità 4.1. Ħlief għal meta tingħata deroga skond id-Deċiżjoni tal-Kunsill u/jew l-Artikolu 6: (a) parteċipazzjoni fis-sejħiet għal offerti għal xogħol bl-appalt u fl-għotja tal-kuntratti ffinanzjati mill-EDF għandha tkun miftuħa b'termini ugwali: (i) għal persuni ġuridiċi, kumpanniji jew ditti jew aġenziji pubbliċi jew semi-pubbliċi ta' l-OCT, ta' l-Istati ACP u tal-KEE; (ii) għal soċjetajiet kooperattivi u persuni ġuridiċi oħra regolati mill-liġi pubblika jew privata, ħlief għal dawk li mhumiex bi skop ta' profitt, tal-KEE, ta' l-OCT u/jew ta' l-Istati ACP; (iii) għal joint ventures jew gruppi ta' soċjetajiet jew ditti ta' l-OCT, ta' l-ACP u/jew tal-KEE; (b) provvisti jridu joriġinaw fil-KEE, fl-OCT u/jew fl-Istati ACP. 4.2. Persuni naturali, kumpanniji jew ditti m'għandhomx ikunu eliġibbli għall-għotja tal-kuntratti meta: (a) huma falluti; (b) pagamenti lilhom ġew sospiżi skond deċiżjoni ġudizzjarja u li rriżulta, skond il-liġi nazzjonali tagħhom, f'telf totali jew parzjali tad-dritt għall-amministrazzjoni u għall-eliminazzjoni tal-proprjetà tagħhom; (ċ) inbdew proċeduri ġuridiċi kontrihom li jinvolvu ordni li tissospendi l-pagamenti u li jistgħu jirriżultaw, skond il-liġijiet nazzjonali tagħhom, f'dikjarazzjoni ta' falliment jew f'kwalunkwe sitwazzjoni oħra li tinvolvi t-telf totali jew parzjali tad-dritt għall-amministrazzjoni jew għall-eliminazzjoni tal-proprjetà tagħhom; (d) ġew ikkundannati, b'deċiżjoni finali, bi kwalunkwe reat jew offiża li tikkonċerna l-kondotta professjonali tagħhom; (e) huma ħatja ta' rappreżentazzjoni ħażina fir-rigward ta' informazzjoni meħtieġa għall-parteċipazzjoni f'sejħa għal offerta għal xogħol bl-appalt; (f) ma żammewx l-obbligi ta' kuntratt ieħor ma' l-awtorità kontraenti. 4.3. Sabiex ikunu eliġibbli għal parteċipazzjoni f'sejħiet għall-offerti għal xogħol bl-appalt u fl-għotja tal-kuntratti, dawk li jagħmlu l-offerti għandhom jipprovdu prova adegwata lill-awtorità kontraenti ta' l-eliġibilità tagħhom skond l-Artikolu 4, prova ta' konformità mal-ħtiġiet neċessarji ġuridiċi, tekniċi u finanzjarji u biex juru li għandhom il-kapaċità u l-mezzi neċessarji biex iwettqu l-kuntratt b'mod effettiv. Għal dan l-iskop, l-offerti kollha ppreżentati għandhom jinkludu l-informazzjoni li ġejja: (a) dokument, bid-data mhux preċedenti għal 90 jum, imħejji skond il-liġi jew il-prassi nazzjonali ta' dak li jagħmel l-offerti li jiċċertifika li: - hu jilħaq il-kondizzjonijiet stabbiliti fl-Artikolu 4.1, - l-ebda waħda mis-sitwazzjonijiet imsemmija fl-Artikolu 4.2 ma tapplika għalih; (b) kopji tad-dokumenti oriġinali li jiddefinixxu l-kostituzzjoni u/jew l-istatus ġuridiku, u li jistabbilixxu l-post tar-reġistrazzjoni u/jew is-siġġu statutarju u, jekk hu differenti, il-post ta' l-amministazzjoni ċentrali tal-kumpannija, tad-ditta jew tas-sħubija jew, jekk joint venture, tad-diversi partijiet li jikkostitwixxu dak li jagħmel l-offerti; (ċ) dettalji ta' l-esperjenza u tal-prestazzjoni tal-passat ta' dak li jagħmel l-offerti (jew ta' kull parti ta' joint venture) fuq kuntratti ta' natura simili matul l-aħħar ħames snin, u dettalji ta' kuntratti oħra fis-seħħ inkluż id-dettalji tal-parteċipazzjoni effettiva u konkreta f'kull kuntratt bħal dan; (d) fejn applikabbli, l-elementi prinċipali proposti għall-użu għat-twettiq tal-kuntratt; (e) il-kwalifiki u l-esperjenza tal-persunal prinċipali nkarigat għall-amministrazzjoni u għat-twettiq tal-kuntratt, kemm fil-post tat-twettiq tal-kuntratt kif ukoll x'imkien ieħor; (f) proposti dwar in-natura, il-kondizzjonijiet u l-modalitajiet għal subappaltar, kull meta hu kkunsidrat is-subappaltar ta' kwalunkwe elementi tal-kuntratti li jammontaw għal aktar minn 10 % tal-prezz ta' l-offerta; (ġ) rapporti fuq is-sitwazzjoni tal-kontijiet u dik finanzjarja ta' dak li jagħmel l-offerti (jew ta' kull parti ta' joint venture) bħar-rendikonti tal-profitt u telf, karti ta' bilanċ u r-rapporti ta' l-awdituri għall-aħħar ħames snin, proġezzjoni finanzjarja għas-sentejn li ġejjin, u dokument mingħand dak li jagħmel l-offerti (jew tar-rappreżentant awtorizzat ta' joint venture) li jawtorizza li jintalbu referenzi mill-bankiera ta' dak li jagħmel l-offerti; u (h) informazzjoni dwar proċeduri ġuridiċi jew arbitrarji jew xi kwistjoni li jkun involut fiha dak li jagħmel l-offerti. L-informazzjoni huma limitati għall-kwistjonijiet ta' interess dirett għall-għotja jew għat-twettiq tal-kuntratt. Artikolu 5 Parità ta' parteċipazzjoni 5.1. L-OCT u l-Kummissjoni għandhom jieħdu l-miżuri neċessarji biex jiżguraw parteċipazzjoni l-aktar estiża fuq termini ugwali f'sejħiet għal offerti għal xogħol bl-appalt għall-kuntratti ta' xogħlijiet, ta' provvista u tas-servizzi, inkluż, kif approprjat, miżuri bl-iskop: (a) li jiżguraw pubblikazzjoni ta' sejħiet għal offerti fil-Ġurnal Uffiċjali tal-Komunitajiet Ewropej, il-ġurnal uffiċjali ta' l-OCT ikkonċernat u kwalunkwe mezz ta' informazzjoni approprjat ieħor, b'mod partikolari fl-OCT u l-Istati ACP fir-reġjun; (b) li jiġu eliminati prattiċi diskriminatorji jew speċifikazzjonijiet tekniċi li jistgħu jostakolaw parteċipazzjoni wiesgħa b'termini ugwali; (ċ) li jinkoraġġixxu kooperazzjoni bejn kumpanniji u ditti ta' l-Istati Membri; l-OCT u l-Istati ACP, per eżempju, permezz ta' kwalifikazzjoni minn qabel ta' joint ventures u consortia bejn kumpanniji u ditti ta' l-Istati Membri, ta' l-OCT u ta' l-Istati ACP; (d) li jiżguraw li l-kriterji kollha ta' l-għażla huma speċifikati fid-dokument ta' l-offerta; u (e) li jiżguraw li l-offerta magħżula hi skond il-ħtiġiet tad-dokument ta' l-offerta u tissodisfa l-kriterji stabbiliti fih. Artikolu 6 Deroga 6.1. Sabiex jiġi żgurat l-aħjar rapport bejn il-ġestjoni u l-ispejjeż tas-sistema, persuni naturali jew ġuridiċi minn pajjiżi li għadhom qed jiżviluppaw u li mhumiex ACP jistgħu jiġu awtorizzati biex jipparteċipaw f'kuntratti ffinanzjati mill-KEE fuq it-talba ta' l-OCT ikkonċernat. 6.2. L-OCT ikkonċernat għandu, f'kull okkażjoni, jipprovdi lid-delegat bl-informazzjoni meħtieġa għall-KEE biex tiddeċiedi fuq derogi bħal dawn, waqt li tingħata attenzjoni partikolari: (a) lis-sitwazzjoni ġeografika ta' l-OCT ikkonċernat; (b) lill-kompetittività tal-kuntratturi, tal-fornituri u tal-konsulenti mill-KEE, mill-OCT u mill-Istati ACP; (ċ) lill-ħtieġa li jiġu evitati żjidiet fil-kost tal-prestazzjoni tal-kuntratti; (d) lid-diffikultajiet tat-trasport jew lid-dewmien minħabba l-ħinijiet ta' kunsinna jew problemi simili; (e) lit-teknoloġija li hi l-aktar xierqa u l-aktar adattata għall-kondizzjonijiet lokali. 6.3. Il-parteċipazzjoni minn terzi pajjiżi, li mhumiex parti għall-Konvenzjoni, f'kuntratti ffinanzjati mill-KEE tista' wkoll tiġi awtorizzata: (a) meta l-KEE tipparteċipa fl-iffinanzjar ta' skemi reġjonali jew inter-reġjonali li jinvolvu tali pajjiżi; (b) fil-każ ta' proġetti u programmi ko-finanzjati; (ċ) f'każ ta' għajnuna ta' emerġenza. 6.4. F'każijiet eċċezzjonali u bi ftehim mal-Kummissjoni, ditti ta' konsulenza jew esperti li huma ċittadini ta' pajjiżi terzi msemmija fl-Artikolu 6.3 jistgħu jipparteċipaw f'kuntratti ta' servizz. Artikolu 7 Kompetizzjoni 7.1. Ħlief għal meta previst mod ieħor fl-Artikolu 7, kuntratti ta' xogħlijiet u provvista ffinanzjati mill-EDF għandhom jiġu konklużi wara sejħiet pubbliċi u l-kuntratti ta' servizz għandhom jiġu konklużi wara sejħa restritta. 7.2. L-OCT tista', skond id-disposizzjonijiet fl-Artikoli 7.3, 7.4 u 7.7, u bi ftehim mal-Kummissjoni: (a) jiġġudikaw il-kuntratti wara sejħiet ristretti għall-offerti wara, fejn applikabbli, sejħa għal kwalifikazzjoni minn qabel; (b) jikkonkludu kuntratti permezz ta' ftehim dirett; (ċ) jwettqu kuntratti permezz ta' dipartimenti pubbliċi jew semi-pubbliċi ta' l-OCT. 7.3. Sejħiet ristretti jistgħu jintużaw: (a) meta tiġi stabbilita l-urġenza tas-sitwazzjoni jew meta jiġġustifikaw hekk in-natura jew ċerti karatteristiċi partikolari tal-kuntratti; (b) għal proġetti jew programmi ta' natura speċjalizzata ħafna; (ċ) għal kuntratti ta' daqs kbir wara għażla minn qabel. 7.4. Kuntratti ta' ftehim dirett jistgħu jingħataw fil-każijiet li ġejjin: (a) operazzjonijiet ta' skala żgħira, sitwazzjonijiet urġenti jew skemi ta' kooperazzjoni teknika b'terminu qasir; (b) għajnuna ta' emerġenza; (ċ) operazzjonijiet mogħtija lil esperti individwali; (d) operazzjonijiet li huma komplimentari jew neċessarji għat-tlestija ta' operazzjonijiet oħra fis-seħħ; (e) fejn it-twettiq tal-kuntratt hu esklussivament riservat għat-titolari ta' patenti jew liċenzi biex jużaw, jipproċessaw jew jimportaw l-oġġetti kkonċernati; (f) wara sejħa bla suċċess għal offerti. 7.5. Il-proċedura li ġejja għandha tapplika għal sejħiet ristretti għal offerti u għal kuntratti bi ftehim dirett: (a) fil-każ ta' kuntratti ta' xogħlijiet u provvista, lista ristretta ta' dawk li jikkunsidraw jagħmlu l-offerta għandha titħejja mill-awtorità kontraenti bi ftehim mad-delegat, fejn applikabbli wara sejħa għal għażla minn qabel ta' l-offerti; (b) fil-każ ta' kuntratti ta' servizz, il-lista ristretta ta' dawk li jikkunsidraw jagħmlu l-offerta għandha titħejja mill-awtorità kontraenti, bi ftehim mal-Kummissjoni, skond il-bażi tal-proposti ta' l-awtorità kontraenti u l-proposti ppreżentati mill-Kummissjoni; (ċ) f'kuntratti ta' ftehim dirett, l-awtorità kontraenti għandha tidħol b'mod liberu f'diskussjonijiet bħal dawn kif hi tikkunsidra xieraq ma' dawk li jikkunsidraw jagħmlu l-offerta li ddaħħlu f'lista qasira skond l-Artikolu 7.5 (a) u (b) u tagħti l-kuntratt lil dak li jagħmel l-offerti li hi għażlet. 7.6. Għall-kuntratti ta' servizz, għandha tingħata konsiderazzjoni lid-disponibiltà tal-kandidati adegwati li jgħixu fl-OCT ikkonċernat. Xogħol taħt kontroll dirett 7.7. Il-kuntratti għandhom jitwettqu bis-sistema ta' xogħol taħt kontroll dirett permezz ta' aġenziji jew dipartimenti pubbliċi jew semi-pubbliċi ta' l-OCT ikkonċernat, fejn l-Istat għandu l-persunal ta' ġestjoni kkwalifikat disponibbli fid-dipartimenti nazzjonali tiegħu, f'każijiet ta' għajnuna ta' emerġenza, kuntratti ta' servizz u l-attivitajiet kollha l-oħra li l-kost stimat tagħhom hu anqas minn 5 miljun Ecu. 7.8. Il-Komunità għandha tikkontribwixxi għall-ispejjeż tad-dipartiment involut billi jkun ipprovdut it-tagħmir u/jew il-materjali li jonqsuh u/jew ir-riżorsi biex ikun jista' jikseb persunal addizzjonali meħtieġ bħala esperti mill-OCT ikkonċernat jew minn OCT ieħor jew mill-Istati ACP. Il-parteċipazzjoni tal-Komunità għandha tkopri biss l-ispejjeż li jintefqu b'miżuri supplimentari u nefqiet temporanji relatati mat-twettiq illimitati strettament għall-ħtiġiet tal-proġett in kwistjoni. Kuntratti għal xogħol bl-appalt għall-għajnuna ta' emerġenza 7.9. Il-kuntratti għal xogħol bl-appalt għall-għajnuna ta' emerġenza għandhom jittieħdu b'tali mod li jirriflettu l-urġenza tas-sitwazzjoni. Għal dan il-għan, għal kull operazzjoni relattiva ma' l-għajnuna għall-emerġenza, l-awtorità kontraenti tista', bi ftehim mad-delegat, tawtorizza: (a) il-konklużjoni tal-kuntratti bi ftehim dirett; (b) it-twettiq tal-kuntratti skond is-sistema ta' xogħol taħt kontroll dirett; (ċ) l-implimentazzjoni permezz ta' aġenziji speċjalizzati; (d) implimentazzjoni diretta mill-Kummissjoni. Proċedura mgħaġġla 7.10. Bil-għan li tiġi żgurata l-implimentazzjoni mgħaġġla u effettiva ta' proġetti u programmi għandha tintuża proċedura mgħaġġla, ħlief għal indikazzjoni kontrarja mill-OCT ikkonċernat, jew mill-Kummissjoni permezz ta' proposta għall-ftehim ta' l-OCT ikkonċernat. Il-proċedura mgħaġġla għall-ħruġ tas-sejħiet għal offerti għandha tinvolvi limiti ta' żmien iqsar u komunikazzjoni limitata għall-OCT ikkonċernat jew għall-OCT jew l-Istati ACP tal-qrib, skond ir-regoli fis-seħħ fl-OCT ikkonċernat. Il-proċedura mgħaġġla għandha tapplika fil-każijiet li ġejjin: (a) kuntratti ta' xogħlijiet: l-ispiża stimata ta' dawn hi inqas minn 5 miljun Ecu; (b) għajnuna ta' emerġenza: irrispettivament mill-valur tal-kuntratt. 7.11. Permezz ta' deroga, l-uffiċjal li jawtorizza ta' l-OCT, bi ftehim mad-delegat, jista' jiddeċieda l-akkwist ta' provvisti u/jew ta' servizzi ta' ammont limitat meta huma disponibbli fl-OCT ikkonċernat jew fl-OCT jew fl-Istat ACP tal-qrib. 7.12. Sabiex il-proċedura tiġi aċċellerata, l-OCT jista' jitlob lill-Kummissjoni biex tinnegozja, tħejji u tikkonkludi kuntratti ta' servizz direttament f'ismu jew permezz ta' l-aġenzija rilevanti tagħha. Artikolu 8 Kompetizzjoni-appalt 8.1. Meta l-awtorità kontraenti tqis xieraq, għal raġunijiet tekniċi, estetiċi jew finanzjarji, tista' tinħareġ sejħa għal offerti għall-parteċipazzjoni f'kompetizzjoni-appalt. Il-kompetizzjoni-appalt għandha sseħħ skond il-bażi ta' skeda u kriterji mħejjin mill-awtorità kontraenti. Barra dan għandu japplika dan li ġej: (a) l-iskeda tista' tipprevedi għall-premjijiet li se jingħataw lill-aħjar proposti. Dawn il-premjijiet għandhom ikunu speċifikati mill-iskeda u jingħataw lill-awturi ta' l-imsemmija proposti skond l-ordni stabbilita mill-awtorità kontraenti. L-awtorità kontraenti tista' żżomm premjijiet jekk il-proposti mhumiex ikkunsidrati bħala sodisfaċenti; (b) ħlief meta ddikjarat mod ieħor fis-sejħa għal offerti, id-drittijiet ta' l-awtur fil-proposti jappartienu għall-kompetituri. Madankollu, l-awtorità kontraenti tista', bi ftehim mal-kompetituri, tuża l-proposti għal żvilupp ieħor. 8.2. L-awtorità kontraenti tista' ssejjaħ offerti għal aktar investigazzjoni, studju jew proġetti kif ikun meħtieġ għal żvilupp ieħor tal-proġett. 8.3. Bla ħsara għall-Artikoli 8.1 (b) u 8.2 l-awtorità kontraenti tista' ssejjaħ offerti għal żvilupp iddettaljat tal-proġett ta' kompetitur u għall-preparazzjoni tad-dokumenti sa l-istadju fejn jistgħu jissejħu offerti għall-provvista jew għall-bini. 8.4. L-awtorità kontraenti tista' ssejjaħ offerti għall-proġetti u tibni proposti u tlestihom. Offerti bħal dawn għandhom ikunu tat-tip ta' somma waħda. L-offerti għandhom jiġu stimati għall-merti estetiċi, prattiċi, tekniċi u ekonomiċi tagħhom. M'għandhom jiġu offruti l-ebda premijiet. Artikolu 9 Preferenza 9.1. Għandhom jittieħdu miżuri sabiex tiġi nkoraġġuta l-akbar parteċipazzjoni tal-persuni naturali u ġuridiċi ta' l-OCT fit-twettiq tal-kuntratti ffinanzjati mill-EDF sabiex jiġi permess l-aħjar użu tar-riżorsi fiżiċi u umani ta' dawk il-pajjiżi u territorji. Għal dan il-għan: (a) għall-kuntratti ta' xogħlijiet b'valur ta' inqas minn 5 miljun Ecu, dawk li jagħmlu l-offerti ta' l-OCT, sakemm minn ta' l-inqas kwart tal-kapital soċjali u tal-persunal joriġina minn OCT wieħed jew aktar, għandu jingħata preferenza ta' prezz ta' 10 % meta jiġu mqabbla offerti ta' kwalità ekonomika u teknika ekwivalenti; (b) għall-kuntratti ta' provvista, irrispettivament mill-valur ta' dawn il-provvisti, dawk li jagħmlu l-offerti ta' l-OCT li joffru provvisti ta' minn ta' l-inqas 50 % tal-valur tal-kuntratt li joriġinaw mill-OCT għandhom jingħataw preferenza ta' prezz ta' 15 % meta jiġu mqabbla offerti ta' kwalità ekonomika u teknika ekwivalenti; (ċ) fir-rigward ta' kuntratti ta' servizz, indipendentament mill-kompetenza meħtieġa, għandha tingħata preferenza lill-esperti, lill-istituzzjonijiet jew lill-kumpanniji jew ditti ta' konsulenza mill-OCT, meta jiġu mqabbla offerti ta' kwalità ekonomika u teknika ekwivalenti; (d) fejn jiġi kkunsidrat subappaltar, dak li jagħmel l-offerti għandu jagħti preferenza lil persuni naturali, kumpanniji u ditti ta' l-OCT li kapaċi jwettqu l-kuntratt meħtieġ b'termini simili. 9.2. Il-limitu u l-perċentwali msemmija fl-Artikolu 9.1 jistgħu jitbiddlu skond il-bażi tad-Deċiżjoni tal-Kunsill rilevanti. Artikolu 10 Tipi ta' kuntratt 10.1. Il-kuntratti jistgħu jkunu wieħed minn dawn li ġejjin: (a) kuntratti ta' somma waħda, fejn jiġi ffissat prezz wieħed għax-xogħlijiet, provvisti u servizzi kollha li huma suġġetti tal-kuntratt; (b) kuntratti skond il-miżura, fejn ix-xogħlijiet, provvisti u servizzi għandhom jiġu mqassma skond il-bażi ta' l-istima preventiva ta' xogħol, bl-indikazzjoni tal-prezzijiet unitarji proposti; (ċ) kuntratt bl-ispejjeż ikkontrollat, fejn ix-xogħlijiet, provvisti u servizzi għandhom jiġu pprezzati skond il-bażi ta' l-ispejjeż ġenerali u profitt; (d) kuntratti mħallta, fejn il-prezzijiet għandhom jiġu ffissati skond il-bażi ta' minn ta' l-inqas tnejn mill-metodi stabbiliti fl-Artikolu 10.1; (e) kuntratti bi prezz provviżorju, fejn f'każijiet eċċezzjonali previsti fl-Artikolu 10.2, il-kuntratti jingħataw mingħajr ma l-prezzijiet jiġu determinati minn qabel wara konsultazzjoni u ftehim bejn l-awtorità kontraenti u dak li jagħmel l-offerti, u jitħallas bil-mod miftiehem. 10.2. L-għotja ta' kuntratt bi prezz provviżorju tista' ssir biss: (a) meta l-kuntratt hu ta' natura komplessa jew jinvolvi tekniċi ġodda li jippreżentaw perikli tekniċi konsiderevoli li jeħtieġu li jibdew qabel ma' l-kondizzjonijiet kollha ta' twettiq jistgħu jiġu determinati; (b) fil-każ ta' ċirkostanzi eċċezzjonali u mhux previsti, bħal meta l-kuntratt ikun urġenti jew meta n-natura u l-mezzi tat-twettiq huma diffiċli biex jiġu determinati. 10.3. Ħlief għal kuntratt bi prezz provviżorju, il-kuntratti għandhom jingħataw skond il-bażi ta' prezzijiet determinati minn qabel. Dawn il-prezzijiet jistgħu ikun somma waħda jew prezzijiet unitarji. 10.4. L-istruzzjonijiet lil dawk li jagħmlu l-offerti għandhom: (a) jindikaw it-tip ta' kuntratt; (b) għall-kuntratti bi spejjeż ikkontrollati, jindikaw ir-regoli għall-kalkolu tal-kosts, ta' l-ispejjeż ġenerali u tal-profitti; (ċ) għall-kuntratti mħallta, jindikaw il-metodi li għandhom jintużaw għall-kalkolu ta' l-ammonti li għandhom jitħallsu skond il-kuntratt. Artikolu 11 Speċifikazzjonijiet tekniċi u standards 11.1. L-ispeċifikazzjonijiet tekniċi u l-metodi ta' testjar, ta' kontroll, ta' approvazzjoni u ta' kalkolu f'kull kuntratt jistgħu jiġu mfissra skond il-preċedenza, b'referenza għall-istandards komuni aċċettat mill-KEE u mill-OCT ikkonċernat, jew skond l-istandards ta' l-OCT ikkonċernat, jew ta' Stat Membru, jew kwalunkwe standard ieħor, inkluż standards internazzjonali. 11.2. Sakemm jistgħu jiġu ġustifikati mis-suġġett tal-kuntratt, l-ispeċifikazzjonijiet tekniċi li jsemmu prodotti ta' għamla jew sors speċifiku, jew proċess partikolari, u li għalhekk jiffavorixxu jew jeliminaw ċerti prodotti, għandhom jiġu pprojbiti. Projbizzjoni bħal din għandha tkopri t-trade marks, il-patenti jew it-tipi, jew oriġini speċifika jew produzzjoni. Madankollu, meta prodotti jew proċessi ma jistgħux jiġu speċifikati f'termini li huma preċiżi u intelliġibbli biżżejjed, jistgħu jingħataw isem, sakemm jiġu miżjuda l-kliem "jew ekwivalenti". Artikolu 12 Avviżi u komunikazzjonijiet miktuba 12.1. Sakemm ma jkunx speċifikat mod ieħor fil-kondizzjonijiet speċjali, il-komunikazzjonijiet bejn l-awtorità kontraenti u/jew il-kontrollatur fuq naħa, u dawk li jagħmlu l-offerti jew dak li jagħmel l-offerti b'suċċess fuq naħa oħra, għandhom jintbagħtu bil-posta, bit-telegramma, bit-teleks, bil-faks jew meħuda personalment, lill-indirizz approprjat maħtur mill-partijiet għall-iskop. 12.2. Jekk min jibgħat jeħtieġ prova tar-riċevuta, hu għandu jiddikjara din il-ħtieġa fil-komunikazzjoni tiegħu u għandu jitlob din il-prova ta' riċevuta kull meta jkun hemm terminu perentorju għar-riċevuta tal-komunikazzjoni. F'kwalunkwe każ, min jibgħat għandu jieħu l-miżuri kollha neċessarji biex jiżgura riċevuta tal-komunikazzjoni tiegħu. SEJĦA GĦAL OFFERTI GĦAL XOGĦOL BL-APPALT Artikolu 13 Avviż ta' sejħa għall-offerti 13.1. Awtorità kontraenti li tixtieq tagħti kuntratt b'offerta pubblika jew b'offerta ristretta b'għażla minn qabel għandha tgħarraf bl-intenzjoni tagħha permezz ta' notifika ppubblikata mill-Kummissjoni fil-Ġurnal Uffiċjali tal-Komunitajiet Ewropej, fil-Ġurnal Uffiċjali ta' l-OCT ikkonċernat u permezz ta' kwalunkwe mezz ta' komunikazzjoni ieħor xieraq, b'mod partikolari fl-OCT u fl-Istati ACP fir-reġjun. 13.2. L-awtorità kontraenti għandha tippreżenta s-sejħa għad-dokument ta' l-offerti lid-delegat qabel ma toħroġ l-offerta. 13.3. Id-delegat għandu: (a) fil-każ ta' proċeduri mgħaġġla, kuntratti ta' ftehim dirett, u kuntratti għall-għajnuna ta' emerġenza, japprova, qabel ma l-awtorità kontraenti toħroġhom, is-sejħiet għad-dokument ta' l-offerti fi żmien 30 ġurnata mill-preżentazzjoni tat-tali dokument lilu mill-awtorità kontraenti; (b) fil-każijiet kollha l-oħra mhux imsemmija fl-Artikolu 13.3 (a) hawn fuq, għandu jikkomunika s-sejħa għad-dokument ta' l-offerti lill-Kummissjoni għall-approvazzjoni fi żmien 30 ġurnata mid-data li jingħatalu d-dokument mill-awtorità kontraenti. 13.4. F'każ ta' proċedura ta' offerta pubblika, l-avviż ta' sejħa għal offerti għandu jiddikjara: (a) is-suġġet, l-iskop u l-miżura tal-kuntratt; jekk il-kuntratt hu subdiviż f'diversi lottijiet, l-ordni ta' l-importanza tad-diversi lottijiet; il-possibiltà ta' offerta għal lott wieħed, għal aktar lottijiet jew għal-lottijiet kollha, il-possibiltà li jiġu ppreżentati soluzzjonijiet tal-varjanti fejn awtorizzati; jekk l-avviż jikkonċerna sejħa għal offerti għal kompetizzjoni li l-għan tagħha hu d-disinn u t-twettiq relattiv miegħu, il-kriterja għad-disinn u l-ħtiġiet oħra neċessarji għal dawk li jagħmlu l-offerti biex jifhmu l-iskop tal-kuntratt u biex jippreżentaw l-offerta li tikkorrespondi ma' dan; (b) il-kriterji ta' l-eliġibilità u kull kriterja ta' valutazzjoni ta' l-offerta li hi importanti jew mhux tas-soltu (eż. marġni ta' preferenza); (ċ) is-sît tal-proġett, is-sors tal-finanzjar, il-perjodu tat-twettiq, u fil-każ ta' kuntratti ta' provvisti, il-post tal-kunsinna u/jew ta' l-installazzjoni; (d) l-awtorità kontraenti, u l-isem u l-indirizz tad-dipartiment li qed jagħti l-kuntratt; (e) il-metodu ta' l-offerta, il-post fejn jista' jiġi spezzjonat id-dokument ta' l-offerta u l-kondizzjonijiet li bihom jista' jinkiseb; (f) il-perjodu, ikkalkolat mid-data finali ffissata għar-riċevuta tas-sejħiet għal offerti, li matulu dawk li jagħmlu l-offerti jibqgħu vinkolanti bis-sejħiet tagħhom għal offerti; (ġ) id-data finali u l-ħin iffissat għar-riċevuta ta' l-offerti, l-indirizz li fih iridu jintbagħtu, in-numru ta' kopji meħtieġa u l-ilsien li bih għandhom jitħejjew; (g) fejn approprjat, il-post, id-data u l-ħin għall-ftuħ ta' l-offerti; (għ) id-diversi garanziji li teħtieġ l-awtorità kontraenti, l-ammont ta' kull garanzija, fejn approprjat espressi bħala perċentwali ta' l-offerta, u l-ħin meta għandhom jiġu ppreżentati dawn il-garanziji; (h) l-indirizz tad-dipartiment minn fejn dawk li jagħmlu l-offerti jistgħu jiksbu aktar informazzjoni oħra. 13.5. Fi proċedura għall-oferti ristretta b'għażla minn qabel, l-avviż għandu jiddikjara b'mod partikolari: (a) il-metodu ta' l-offerti u l-informazzjoni msemmija fl-Artikolu 13.4 (a), (b), (ċ), (d) u (ġ); (b) il-kondizzjonijiet li bihom jista' jinkiseb id-dokument ta' l-offerta; (ċ) fejn approprjat, id-data finali għall-ħruġ tas-sejħiet għal offerti mill-awtorità kontraenti; (d) l-informazzjoni li għandha tingħata fit-talba għal parteċipazzjoni, fil-forma ta' rendikonti u dokumenti dwar il-kwalità u l-kapaċità ta' l-applikant li hi meħtieġa mill-awtorità kontraenti skond l-Artikolu 4 flimkien mal-kondizzjonijiet ekonomiċi u tekniċi li kull applikant għandu jaderixxi magħhom jekk hu jixtieq li jiġi kkunsidrat għall-għażla. Artikolu 14 Għażla minn qabel ta' dawk li jagħmlu l-offerti 14.1. F'sejħa għal offerti ristretta b'għażla minn qabel għandha titħejja lista ristretta ta' dawk li jikkunsidraw jagħmlu l-offerta skond l-Artikolu 14.2 wara, fejn applikabbli, sejħa għal għażla minn qabel wara pubblikazzjoni ta' l-avviż imsemmi fl-Artikolu 13.1. 14.2. Il-lista ristretta għandha titħejja, fost ħwejjeġ oħra, skond id-disposizzjonijiet ta' l-Artikolu 7.5 u skond il-kwalifiki neċessarji biex jitwettaq il-proġett maħsub, b'mod partikolari skond id-disposizzjonijiet ta' l-Artikolu 4. 14.3. L-awtorità kontraenti għandha tagħżel dawk li jikkunsidraw jagħmlu l-offerta skond il-bażi ta' l-informazzjoni mogħtija minnhom fit-talba magħmula skond l-Artikolu 13.5 (d). Dawk li jikkunsidraw jagħmlu l-offerta u li jintagħżlu għandhom jirċievu sejħa għal offerti li tiddikjara b'mod partikolari dan li ġej: (a) l-informazzjoni mogħtija fl-Artikolu 13.4 (e), (f), (ġ), (g), (għ), u (h); (b) referenza għall-avviż imsemmi fl-Artikolu 13.5; (ċ) kull emenda, kif imsemmija fl-Artikolu 18. Artikolu 15 Kuntratti ta' ftehim dirett 15.1. Għall-kuntratti ta' ftehim dirett, ix-xogħlijiet, il-provvisti jew is-servizzi li għandhom ikunu s-suġġett tal-kuntratt għandhom jitfissru wara negozjati bejn l-awtorità kontraenti u dak li jagħmel l-offerti. 15.2. Fejn tiġi applikata l-proċedura permezz ta' ftehim dirett, il-kandidat għandu jintgħażel mill-OCT ikkonċernat skond il-bażi ta' lista ristretta mħejja skond l-Artikoli 4 u 7.5. 15.3. Fuq tlestija tan-negozjati, l-awtorità kontraenti għandha tħejji u tħabbar it-test tal-kuntratt skond l-Artikolu 38. 15.4. L-awtorità kontraenti u dak li jagħmel l-offerti għandhom jaqblu fuq data li se tkun meqjusa bħala d-data tal-konklużjoni tal-kuntratt. Din id-data għandha tiġi stabbilita fit-test tal-kuntratt. DOKUMENT TA' L-OFFERTA Artikolu 16 Kontenut tad-dokument ta' l-offerta 16.1. Is-sejħa għad-dokument ta' l-offerta għandha tippreċiża d-dettalji tal-mod li bih għandhom jiġu ppreżentati l-offerti u l-kriterji għall-għażla ta' l-offerta. B'addizzjoni għas-sejħa għal offerti, id-dokument ta' l-offerta jista' jkun fih xi wħud minn dan li ġej jew dak kollu li hu msemmi: (a) l-istruzzjonijiet lil dawk li jagħmlu l-offerti; (b) il-kondizzjonijiet ġenerali applikabbli għall-kategorija partikolari tal-kuntratt; (ċ) il-kondizzjonijiet speċjali għall-kuntratt speċifiku; (d) l-ispeċifikazzjonijiet tekniċi u/jew il-kondizzjonijiet ta' referenza; (e) il-metodu għall-iskomposizzjoni tal-prezz globali fil-każ ta' kuntratti ta' somma waħda, jew il-metodu għall-iskedi ta' prezzijiet unitarji u/jew għall-istima preventiva ta' xogħol fil-każ ta' kuntratti ta' prezzijiet unitarji; (f) l-iskeda ta' ħtiġiet jew informazzjoni addizzjonali; (ġ) id-disinji; (g) il-formola ta' l-offerta; (għ) il-formola għall-garanzija ta' l-offerta; (h) il-formola tal-kuntratt; (ħ) il-formola għall-garanzija tat-twettiq; u (i) deskrizzjoni tas-sistema ta' valutazzjoni ta' l-offerta li tindika l-kriterji għall-valutazzjoni u l-importanza attribwita għal kull kriterja. 16.2. B'addizzjoni, u skond in-natura tal-kuntratt, mad-dokument ta' l-offerta għandu jkun hemm mehmuż "nota ta' informazzjoni ġenerali". Din in-nota se tkun ippreparata mid-delegat f'konsultazzjoni ma' l-OCT ikkonċernat u bla ħsara għall-approvazzjoni minn dan ta' l-aħħar. Se tkun ipprovduta għall-infomazzjoni biss u m'għandhiex tagħmel parti mill-kuntratt. Għandha tinkludi fi sħiħ jew f'parti l-informazzjoni li ġejja: (a) noti ġeografiċi dwar ir-reġjun fejn jinsab il-post tat-twettiq tal-kuntratt inkluż in-noti dwar il-klima; (b) is-sît tal-post tat-twettiq tal-kuntratt, rotot ta' aċċess u infrastrutturi oħra li jistgħu jintużaw fit-twettiq tal-kuntratt; (ċ) informazzjoni dwar il-liġijiet u r-regolamenti doganali, fiskali u dwar il-prezzijiet; (d) skali ta' paga u oneri ġuridiċi jew kuntrattwali pagabbli minn min iħaddem, inkluż indikazzjoni tal-livelli ta' paga minima jew normali stabbilita mil-liġi ta' l-Istat ta' l-awtorità kontraenti jew f'użu fil-post fejn għandu jitwettaq il-kuntratt, li jikkorrespondu mal-kategoriji lokali prinċipali ta' xogħol meħtieġa għall-kuntratt; (e) informazzjoni dwar il-liġi u r-regolamenti tal-kambju u s-sistema monetarja u bankarja ta' l-Istat ta' l-awtorità kontraenti; (f) kwalunkwe informazzjoni oħra dwar il-liġijiet u r-regolamenti ta' l-Istat ta' l-awtorità kontraenti li jirregolaw it-twettiq tal-kuntratti, inkluż id-dettalji dwar id-dipartimenti li magħhom għandha ssir l-applikazzjoni biex jinkisbu l-kopji ta' dawn il-liġijiet u r-regolamenti. 16.3. Il-kondizzjonijiet ta' referenza għall-kuntratti ta' servizz għandhom jinkludu b'mod partikolari: (a) deskrizzjoni, li għandha tkun kemm jista' jkun iddettaljata, ta' l-oġġett tal-kuntratt; (b) dettalji prattiċi, bħal data fil-pussess ta' l-awtorità kontraenti, restrizzjonijiet li huma vinkolanti fuq l-awtorità kontraenti b'osservanza ta' ċerti regoli tekniċi u oħrajn, u obbligi stabbiliti mill-awtorità kontraenti; (ċ) skond in-natura tal-kuntratt, studji abbozzati jew skemi ta' implimentzzjoni preliminarji, u kuntratt abbozzat, jekk disponibbli; (d) dokumentazzjoni ġenerali li tinkludi, b'mod partikolari, il-liġijiet u r-regolamenti dwar il-qasam tekniku kopert mill-kuntratt, jew kwalunkwe referenza oħra li tawtorizza l-aċċess għal dawn il-liġijiet u r-regolamenti. 16.4. Dak li jagħmel l-offerti għandu jeżamina b'attenzjoni l-istruzzjonijiet, il-kondizzjonijiet, il-formoli, it-termini, l-ispeċifikazzjonijiet u d-disinji kollha fid-dokument ta' l-offerta. Dak li jagħmel l-offerti għandu jkun unikament responsabbli għar-risposti li hu jipprovdi lill-ħtiġiet fid-dokument ta' l-offerta u għal kwalunkwe nuqqas jew żbalji fir-risposti tiegħu. In-nuqqas tal-provvediment ta' l-informazzjoni kollha meħtieġa mid-dokument ta' l-offerta jew preżentazzjoni ta' l-offerta li ma tikkorrespondix għad-dokument ta' l-offerta f'kull rigward, se jsir għar-riskju proprju ta' dak li jagħmel l-offerti u jista' jirriżulta f'rifjut ta' l-offerta tiegħu. Artikolu 17 Kjarifika ta' l-informazzjoni dwar l-offerta Fejn, b'risposta għat-talbiet jew raġunijiet oħra ta' dak li jagħmel l-offerti, informazzjoni dwar il-kuntratt li għandu jitwettaq jew informazzjoni oħra li tista' tolqot il-prezz ta' l-offerta hi pprovduta lil dak li jagħmel l-offerti, it-tali informazzjoni għandha tinħareġ wkoll bil-miktub mill-awtorità kontraenti lill-persuni l-oħrajn li jagħmlu l-offerti, fil-każ li dawn huma magħrufa, sakemm l-informazzjoni ta' natura kummerċjali dwar l-aċċettabilità tas-soluzzjonijiet tal-varjanti ma tinħariġx lill-persuni l-oħrajn li jagħmlu l-offerti. L-awtorità kontraenti tirrispondi biss għal dawk id-domandi jew talbiet għal kjarifika li hi tirċievi minn ta' l-inqas 30 ġurnata qabel it-terminu perentorju għad-depożitu ta' l-offerta. Artikolu 18 Emendi lid-dokument ta' l-offerta Kwalunkwe emenda li l-awtorità kontraenti tagħmel lid-dokument ta' l-offerta matul il-perjodu ta' l-offerta għandha tkun ikkomunikata minnufih bil-miktub lil dawk kollha li jagħmlu l-offerti li ġew ipprovduti bid-dokumenti ta' l-offerta, flimkien ma' l-avviż ta' kwalunkwe estensjoni tal-perjodu ta' l-offerta li hu meqjus neċessarju mill-awtorità kontraenti biex dawk li jagħmlu l-offerti jkunu jistgħu jikkunsidraw it-tali emenda. STRUZZJONIJIET LIL DAWK LI JAGĦMLU L-OFFERTI Artikolu 19 Ilsien L-offerta għal xogħol bl-appalt, id-dokumenti tal-kuntratt, il-korrespondenza u d-dokumenti kollha relatati magħhom għandhom isiru fl-ilsien iddikjarat fl-istruzzjonijiet lil dawk li jagħmlu l-offerti. Artikolu 20 Kontenut ta' l-offerta għal xogħol bl-appalt 20.1. L-offerta għal xogħol bl-appalt li għandha tiġi ppreparata u ppreżentata minn dak li jagħmel l-offerti, skond il-ħtiġiet iddikjarati fid-dokument ta' l-offerta, għandha tinkludi: (a) il-formola kompluta ta' l-offerta u l-anness relatat; (b) il-garanzija ta' l-offerta; (ċ) l-iskomposizzjoni tal-prezz globali fil-każ ta' kuntratti ta' somma waħda, jew l-iskeda tal-prezz unitarju u/jew l-istima preventiva ta' xogħol fil-każ ta' kuntratti ta' prezzijiet unitarji; (d) skedi ta' informazzjoni supplimentari; (e) id-dokumenti li juru prova tal-kwalità u ta' l-abilità ta' dak li jagħmel l-offerti msemmi fl-Artikolu 4, ħlief fil-każ ta' proċedura ristretta ta' l-offerta b'għażla minn qabel; (f) is-soluzzjonijiet awtorizzati tal-varjanti, u kull element ieħor meħtieġ skond l-istruzzjonijiet lil dawk li jagħmlu l-offerti nkorporati fid-dokument ta' l-offerta; (ġ) l-informazzjoni kollha neċessarja biex jiġu vvalutati l-offerti; (g) jekk l-istruzzjonijiet lil dawk li jagħmlu l-offerti jispeċifikaw li hu meħtieġ servizz ta' wara x-xiri, nota li tindika l-mezzi li bihom dak li jagħmel l-offerti għandu jilħaq l-obbligi biex jipprovdi t-tali servizz; (għ) fejn approprjat, garanziji addizzjonali minn dak li jagħmel l-offerti dwar, fost ħwejjeġ oħra, il-perjodu tat-twettiq u l-għan tax-xogħol; (ħ) l-informazzjoni kollha dwar is-subappaltar maħsub; (h) il-prezz ta' l-offerta u l-metodu u l-valuta tal-pagament. 20.2. Servizz ta' wara x-xiri għandu jkun meħtieġ għal kuntratti ta' provvista sakemm in-natura tal-provvisti ma jiġġustifikawx dan is-servizz. Fejn l-awtorità kontraenti teħtieġ servizz ta' wara x-xiri: (a) il-kondizzjonijiet speċjali għandhom jispeċifikaw il-kondizzjonijiet u l-modalitajiet ta' dan is-servizz u d-dewma tiegħu; (b) dak li tingħatalu l-offerta għandu, sakemm in-natura tal-provvisti jew il-kondizzjonijiet rilevanti ma jiġġusitifkawx dan, jistabbilixxi fl-Istat ta' l-awtorità kontraenti s-servizz ta' wara x-xiri meħtieġ. Artikolu 21 Lottijiet 21.1. Fl-eżaminazzjoni ta' kif proġett għandu jitwettaq, għal raġunijiet ekonomiċi u tekniċi għandu jitqies il-vantaġġ tad-diviżjoni tal-proġett f'lottijiet omoġeni li jkunu kbar kemm jista' jkun. 21.2. Meta proġett jiġi diviż f'lottijiet, l-istruzzjonijiet lil dawk li jagħmlu l-offerti għandhom jiddikjaraw: (a) in-numru tal-lottijiet; (b) in-natura, il-post u d-daqs ta' kull lott; u (ċ) fejn approprjat, in-numru minimu u massimu ta' lottijiet għal liema dak li jagħmel l-offerti jista' jitfa' offerta. 21.3. Il-proċedura għad-depożitu ta' offerta għandha tkun kif ġej: (a) dak li jagħmel l-offerta jista' jitfa' offerta għal kull lot; (b) sakemm l-istruzzjonijiet lil dawk li jagħmlu l-offerti ma jipprevedux mod ieħor, dak li jagħmel l-offerta jista' jinkludi fl-offerta tiegħu t-tnaqqis globali li hu se jawtorizza fil-każ ta' amalgamazzjoni ta' xi wħud mil-lottijiet jew tal-lottijiet kollha għal liema hu ppreżenta offerti individwali; (ċ) sakemm l-istruzzjonijiet lil dawk li jagħmlu l-offerti ma jiddikjarawx li l-lottijiet assenjati lill-istess persuna li tagħmel l-offerta għandhom jifformaw kuntratt wieħed, kull lott għandu jifforma kuntratt separat; (d) fejn il-lottijiet huma assenjati lil persuni differenti li jagħmlu l-offerta, id-dokument ta' l-offerta jew l-istruzzjonijiet lil dawk li jagħmlu l-offerti jistgħu jipprevedu li dak li jagħmel l-offerta għal lott partikolari għandu jiżgura l-koordinazzjoni tat-twettiq tal-lottijiet kollha. Artikolu 22 Kooperazzjoni ma' terzi persuni 22.1. Sabiex l-OCTs jistgħu jtejbu l-kapaċità tagħhom biex jibnu l-kompetenza teknika tagħhom u jtejbu l-għarfien tal-konsulenti tagħhom, għandhom jiġu nkoraġġuti l-arranġamenti ta' sħubija ta' kooperazzjoni bejn ditti ta' konsulenza, inġinieri ta' konsulenza, esperti u istituzzjonijiet tal-KEE u dawk ta' l-OCT. Għal dan il-għan, il-Kummissjoni u l-OCT għandhom jagħmlu kull sforz sabiex: (a) jinkoraġġixxu permezz ta' joint ventures, sub-appaltar jew l-użu ta' esperti li huma ċitaddini ta' l-OCT fi gruppi impjegati minn ditti ta' konsulenza, minn inġinieri ta' konsulenza jew istituzzjonijiet fil-KEE; (b) jinformaw lil dawk li jagħmlu l-offerti fid-dokument ta' l-offerta dwar il-kriterji ta' l-għażla u l-preferenzi previsti f'dawn ir-regolamenti ġenerali, partikolarment dawk relatati ma' l-inkoraġġiment għall-użu tar-riżorsi umani ta' l-OCT. 22.2. L-awtorità kontraenti tista', fis-sejħa għal offerti jew matul in-negozjati ta' kuntratt, tipproponi lil dawk li jagħmlu l-offerti l-għajnuna ta' kumpanniji jew ditti jew esperti nazzjonali jew konsulenti ta' OCT jew ACP oħrajn li jintgħażlu bi ftehim reċiproku. Din il-kooperazzjoni tista' tkun fil-forma jew ta' joint venture, jew ta' subappaltar jew ta' formazzjoni fuq il-post għal dawk li se jitħarġu. 22.3. Meta l-kooperazzjoni tkun fil-forma ta': (a) joint venture, għandu japplika l-Artikolu 4.3 (b); (b) subappalt, għandu japplika l-Artikolu 4.3 (f); (ċ) formazzjoni fuq il-post ta' dawk li se jitħarġu, dak li se jitħarġu li huma pproponuti mill-awtorità kontraenti għandhom ikollhom ħiliet bażiċi konsistenti ma' parteċipazzjoni attwali fil-funzjonijiet matul il-formazzjoni fuq il-post involuti fit-twettiq tal-kuntratt. In-numru massimu ta' dawk li se jitħarġu għandu jkun stipulat fil-kondizzjonijiet speċjali. Fil-kalkolu ta' rimunerazzjoni jew ta' prezzijiet ta' l-offerti għandha titqies kwalunkwe spiża li se tinġarr minn dak li jagħmel l-offerta bħala riżultat tal-formazzjoni eventwali fuq il-post għal dawk li se jitħarġu. Il-formazzjoni fuq il-post ta' dawk li se jitħarġu m'għandha taħt l-ebda ċirkostanza tillimita l-obbligi ta' dak li jagħmel l-offerta b'suċċess li miegħu jiġi konkluż il-kuntratt, u lanqas m'għandha timponi kwalunkwe tip ta' responsabbiltà fuq l-awtorità kontraenti jew fuq il-kontrollatur. 22.4. Il-partijiet involuti għandhom jieħdu r-responsabbiltà biex jikkooperaw b'mod reċiproku u għandhom jaqblu fuq il-proċedura għat-tali kooperazzjoni u b'mod partikolari r-responsabbiltajiet li joħorġu minnha. Artikolu 23 Indipendenza ta' dawk li jagħmlu l-offerti 23.1. Jekk dak li jagħmel l-offerta fil-każ ta' kuntratti ta' servizz stabbilixxa relazzjoni ġuridika ma' persuni naturali jew ġuridiċi li jistgħu jipparteċipaw fit-twettiq tax-xogħlijiet, jew tal-fornitura, li s-servizzi għandhom l-iskop li jiddefinixxu jew jippreparaw, jew jekk hu b'mod ieħor iżomm magħhom relazzjonijiet speċjali li jistgħu jikkompromettu l-indipendenza tiegħu, hu għandu jinforma lill-awtorità kontraenti b'dan fl-offerta tiegħu, jew fil-ħin tan-negozjati tal-kuntratt, jew kull meta jinħolqu ċirkostanzi bħal dawn qabel l-għotja tal-kuntratt. 23.2. Jekk, minkejja t-tali informazzjoni, jiġi konkluż kuntratt ma' dak li jagħmel l-offerti li hu msemmi, l-awtorità kontraenti għandha tirriserva d-dritt li teskludi l-persuni naturali jew ġuridiċi kkonċernati mill-parteċipazzjoni fit-twettiq ta' xogħlijiet jew ta' fornitura bħal dawn. Artikolu 24 Fissazzjoni tal-prezz ta' l-offerta 24.1. Dak li jagħmel l-offerta għandu jipprovdi l-informazzjoni meħtieġa mid-dokument ta' l-offerta għall-ipprezzar, jagħmel il-kalkoli aritmetiċi meħtieġa, jiffirma il-formola ta' l-offerta u jehmeż din il-formola ma' l-offerta tiegħu. 24.2. L-ammont totali ta' l-offerta għandu jkun miktub f'figuri u fi kliem. Fil-każijiet kollha fejn hemm diskrepanza bejn il-prezz iddikjarat f'figuri u wkoll fi kliem, għandu jiġi aċċettat il-prezz iddikjarat fi kliem. Fejn l-istruzzjonijiet lil dawk li jagħmlu l-offerti jeħtieġu hekk, dan li ġej għandu wkoll jinkiteb f'figuri u fi kliem: (a) l-iskomposizzjoni tal-prezz globali fil-każ ta' kuntratti ta' somma waħda; (b) il-prezzijiet unitarji għal kull punt fl-istima preventiva ta' xogħol u/jew fl-iskeda tal-prezz unitarju fil-każ ta' kuntratti ta' prezz unitarju; (ċ) fil-każ ta' kuntratt imħallat, l-iskomposizzjoni tal-parti tal-prezz globali kif ukoll l-istima preventiva ta' xogħol u/jew l-iskeda ta' prezz għall-parti tal-prezz unitarju. 24.3. Il-prezzijiet għandhom jikkorrespondu mal-valur rilevanti ta' kull punt fir-rigward ta' l-ammont totali ta' l-offerta. Il-prezzijiet m'għandhomx ikunu tat-tip li jgħawġu l-paragun ta' l-offerti jew jirriżultaw f'pagamenti temporanji li huma sproporzjonati mal-valur tax-xogħol li sar. 24.4. L-offerti għandhom jiġu espressi fil-valuta nazzjonali ta' l-Istat ta' l-awtorità kontraenti. 24.5. Dak li jagħmel l-offerta jista' jitlob, fl-offerta tiegħu, li parti ġustifikata, espressa bħala perċentwali tal-prezz ta' l-offerta, tkun imħallsa direttament lilu f'valuta barranija. Il-ġustifikazzjoni mitluba għandha tkun ivvalutata fid-dawl ta' fatti verifikabbli fir-rigward ta' l-oriġini reali tax-xogħlijiet, provvisti jew sevizz li għandhom jitwettqu u l-ispiża li dawn joħolqu. Ir-rata ta' konverżjoni li għandha tiġi applikata għall-pagament f'valuta barranija għandha tkun dik fis-seħħ 30 ġurnata qabel l-aħħar data ffissata għad-depożitu ta' l-offerti. 24.6. Il-prezz offrut minn dak li jagħmel l-offerta għandu jqis l-arranġamenti fiskali applikabbli kif stabbiliti fil-Konvenzjoni. Artikolu 25 Perjodu ta' validità 25.1. Dawk li jagħmlu l-offerti għandhom jibqgħu marbutin ma' l-offerti tagħhom għall-perjodu preskritt mill-awtorità kontraenti, skond l-Artikolu 13. Kwalunkwe offerta valida għal perjodu iqsar tista' tiġi rrifjutata mill-awtorità kontraenti. Il-perjodu ffissat mill-awtorità kontraenti għandu jkun biżżejjed biex jippermetti valutazzjoni u paragun ta' l-offerti, biex jinkisbu l-clearances u l-approvazzjonijiet kollha neċessarji, u għan-notifika ta' l-għotja tal-kuntratt. Il-perjodu ta' validità normalment m'għandux jaqbeż il-120 ġurnata mid-data finali ffissata għad-depożitu ta' l-offerti imma jista' jvarja skond in-natura u l-komplessità tal-kuntratt. 25.2. F'ċirkostanzi eċċezzjonali, qabel l-iskadenza tal-perjodu ta' validità ta' l-offerti, l-awtorità kontraenti tista' titlob lil dak li jagħmel l-offerta għal estensjoni speċifika fil-perjodu ta' validità. Dawk li jagħmlu l-offerti li jaqblu mat-talba mhux se jkunu la mitluba la permessi biex jemendaw l-offerti tagħhom, imma se jkunu mitluba jestendu l-validità tal-garanziji tagħhom għall-offerti bl-istess mod. Id-disposizzjonijiet fl-Artikolu 26 dwar it-tħassir u t-telf tal-garanzija ta' l-offerta għandhom ikomplu japplikaw matul il-perjodu estiż tal-validità ta' l-offerta. 25.3. Dak li jagħmel l-offerta b'suċċess għandu jibqa' marbut bl-offerta tiegħu għal perjodu ieħor ta' 60 ġurnata wara r-riċevuta tal-komunikazzjoni li tgħarrfu bl-għażla tiegħu. Artikolu 26 Garanzija ta' l-offerta 26.1. Sakemm ma jkunx previst fl-istruzzjonijiet lil dawk li jagħmlu l-offerti, dawk li jagħmlu l-offerti għall-kuntratti ta' xogħlijiet u ta' provvisti għandhom, bħala soddizza ta' l-offerti tagħhom, jipprovdu garanzija. Id-dokument ta' l-offerta għandu jispeċifika l-ammont ta' din il-garanzija li fl-ebda każ m'għandu jaqbeż 2 % ta' l-ammont ta' l-offerta. 26.2. Il-garanzija ta' l-offerta għandha tkun ipprovduta fil-forma ta' garanzija bankarja, draft ta' bankier, ċekk iċċertifikat, bond ipprovdut minn kumpannija ta' assigurazzjoni jew ta' bonds, ta' ittra irrevokabbli ta' kreditu jew ta' depożitu fi flus kontanti ma' l-awtorità kontraenti. Jekk il-garanzija ta' l-offerta għandha tiġi stabbilita fil-forma ta' garanzija bankarja, ta' draft ta' bankier, ta' ċekk jew ta' bond iċċertifikat, dan għandu jinħareġ minn bank, minn kumpannija ta' assigurazzjoni jew ta' bonds, approvat/a mill-awtorità kontraenti u stabbilit/a fl-OCT, f'ACP jew fi Stat Membru. Il-garanzija bankarja jew il-bond għandha tikkonforma b'mod strett mal-formola tal-garanzija ta' l-offerta inkluża fid-dokument ta' l-offerta jew, fil-każ ta' kuntratt bi ftehim dirett, fil-kondizzjonijiet speċjali. Kwalunkwe forma tkun, il-garanzija għandha tkun indipendenti u pagabbli fuq l-ewwel talba u valida għal ta' l-inqas 60 ġurnata wara l-perjodu ta' validità ta' l-offerta. 26.3. Kwalunkwe offerta mhux akkumpanjata minn garanzija għall-offerta aċċettabbli tista' tiġi rroftata mill-awtorità kontraenti. 26.4. Il-garanziji ta' l-offerti li ma ntgħażlux jiġu ċeduti mhux aktar tard minn 60 ġurnata wara l-iskadenza tal-perjodu ta' validità ta' l-offerta, kif estiż fejn approprjat skond l-Artikolu 25.2, jew ma' l-għotja tal-kuntratt, liema tiġi l-ewwel. 26.5. Il-garanzija ta' l-offerta ta' dak li għamel l-offerta b'suċċess għandha tiġi ċeduta meta dan ta' l-aħħar jiffirma l-kuntratt u jipprovdi l-garanzija meħtieġa tat-twettiq, għas-sodisfazzjoni ta' l-awtorità kontraenti. 26.6. Il-garanzija ta' l-offerta tista' tiġi rekwiżita mingħajr avviż: (a) jekk dak li jagħmel l-offerti jirtira l-offerta matul il-perjodu ta' validità tagħha; (b) fil-każ ta' dak li għamel l-offerta b'suċċess, jekk ifalli milli jiffirma l-kuntratt jew jipprovdi l-garanzija meħtieġa tat-twettiq fil-limitu ta' żmien speċifikat. Artikolu 27 Soluzzjonijiet tal-varjanti 27.1. Sakemm mhux iddikjarat mod ieħor fl-istruzzjonijiet lil dawk li jagħmlu l-offerti, dawk li jagħmlu l-offerti jistgħu jippreżentaw offerta bbażata fuq soluzzjoni tal-varjant. L-istruzzjonijiet lil dawk li jagħmlu l-offerti għandhom jispeċifikaw kwalunkwe limitazzjoni, kriterja ta' disinn u ħtiġiet oħra applikabbli għas-soluzzjoni tal-varjant. Sakemm mhux iddikjarat mod ieħor fl-istruzzjonijiet lil dawk li jagħmlu l-offerti, il-preżentazzjoni ta' offerta bbażata fuq soluzzjoni tal-varjant hi kkondizzjonata mill-preżentazzjoni ta' offerta bbażata minn soluzzjoni konformi. 27.2. Soluzzjonijiet tal-varjanti ma jistgħux jidderogaw mill-ħtiġiet ta' dawn ir-regolamenti ġenerali. L-offerti bbażati fuq id-dokument ta' l-offerta u dawk għas-soluzzjonijiet tal-varjanti għandhom jiġu vvalutati fl-istess ħin. 27.3. L-istruzzjonijiet lil dawk li jagħmlu l-offerti għandhom jiddikjaraw jekk dak li jagħmel l-offerti li qed jippreżenta soluzzjoni tal-varjant għandux ikun responsabbli għad-disinn tas-soluzzjoni tal-varjant, u jekk dan hu l-każ, għandu jispeċifika l-proċeduri, b'mod partikolari għall-kontroll, għar-reviżjoni u għall-approvazzjoni. 27.4. Il-preżentazzjoni ta' kwalunkwe soluzzjoni tal-varjant għandha tinkludi: (a) offerta individwali għas-soluzzjoni tal-varjant; (b) dimostrazzjoni tal-benefiċċju tas-soluzzjoni tal-varjant fir-rigward tas-soluzzjoni konformi, inkluż ġustifikazzjoni kwantifabbli ta' kwalunkwe vantaġġ ekonomiku; (ċ) abbozz ta' l-emendi għad-disposizzjonijiet tekniċi tal-kondizzjonijiet speċjali ddeterminata mis-soluzzjoni tal-varjant; (d) id-disinji u l-ispeċifikazzjonijiet previsti fis-soluzzjoni konformi, imma mhux affettwati mis-soluzzjoni tal-varjant; (e) id-disinji u l-ispeċifikazzjonijiet affettwati mis-soluzzjoni tal-varjant; (f) nota teknika dwar il-konċett tas-soluzzjoni tal-varjant u fejn approprjat, id-disinji u l-kalkoli; (ġ) għall-kuntratti ta' somma waħda, skomposizzjoni tal-prezz globali skond il-punti kif emendati mis-soluzzjoni tal-varjant; (g) għall-kuntratti ta' prezz unitarju, stima preventiva ta' xogħol u/jew skeda ta' prezz kif emendata mis-soluzzjoni tal-varjant. Artikolu 28 Żjara ta' qabel l-offerta 28.1. Dak li jagħmel l-offerti hu avżat biex iżur u jispezzjona l-post u l-inħawi fejn għandu jitwettaq il-kuntratt u jikseb għalih innifsu, fuq ir-responsabbiltà tiegħu, l-informazzjoni kollha li tista' tkun neċessarja għall-preparazzjoni ta' l-offerta u d-dħul f'kuntratt. L-ispejjeż taż-żjara tal-post fejn għandu jitwettaq il-kuntratt għandhom jinġarru minn dak li jagħmel l-offerta. 28.2. Dak li jagħmel l-offerta u kull persunal jew aġent tiegħu għandu, sakemm hu prattikabbli, jingħata permess mill-awtorità kontraenti biex jidħol fil-post fejn għandu jitwettaq il-kuntratt għall-iskop ta' spezzjoni bħal din, sakemm dak li jagħmel l-offerta, il-persunal jew l-aġenti tiegħu jeħilsu jew jindennizzaw lill-awtorità kontraenti u lill-persunal u l-aġenti tagħha minn u kontra kull responsabbiltà fir-rigward ta' dan. Għal din ir-raġuni, dak li jagħmel l-offerta se jkun responsabbli għal kull inġurja personali, kemm jekk fatali jew mod ieħor, telf jew ħsara li ma kinitx tiġri kieku ma kienx hemm it-tali permess. 28.3. Mingħajr preġudizzju għal-liġijiet u għar-regolament dwar l-immigrazzjoni ta' l-Istat ta' l-awtorità kontraenti, l-OCT ikkonċernat għandu jawtorizza permess tad-dħul lil kwalunkwe persuna li tissostanzja l-eliġibilità tagħha fis-sens ta' l-Artikolu 4 bħala parteċipant fis-sejħa għal offerti, jew kwalunkwe aġent tat-tali persuna, għall-iskop li jsiru żjarat li jippermettulha tipprepara l-offerta tagħha. Dan il-permess jiskadi fil-ġurnata wara l-aħħar tal-perjodu ta' validità ta' l-offerti. Artikolu 29 Firmar ta' l-offerti 29.1. L-offerta għandha tiġi ffirmata minn dak li jagħmel l-offerta jew mill-aġent tiegħu debitament awtorizzat kif meħtieġ mill-istruzzjonijiet lil dawk li jagħmlu l-offerti. Għandha titħejja f'oriġinal wieħed u ġġorr il-kelma "oriġinali". In-numru ta' kopji li għandhom jiġu fornuti minn dak li jagħmel l-offerta għandu jiġi ddikjarat fl-istruzzjonijiet lil dawk li jagħmlu l-offerti. Il-kopji għandhom jiġu ffirmati fl-istess mod ta' l-oriġinali u għandhom iġorru l-kelma "kopji". 29.2. Offerta ppreżentata minn aġent għandha tiddikjara l-isem tal-prinċipal f'isem min ikun qed jaġixxi. L-ebda aġent ma jista' jirrappreżenta aktar minn persuna waħda li tagħmel l-offerta. L-aġenti għandhom jehmżu ma' l-offerta l-kuntratt privat jew l-att jew il-kuntratt awtentiku li jawtorizzahom biex jaġixxu f'isem dawk li jagħmlu l-offerti. Il-firma ta' kuntratt għandha tkun iċċertifikata skond il-liġi nazzjonali ta' l-Istat tal-prinċipal. 29.3. Jekk dak li jagħmel l-offerti qed jaġixxi bħala joint venture jew consortium ta' żewġ persuni jew aktar, l-offerta għandha tkun waħda bil-għan li tassigura kuntratt uniku, kull persuna għandha tiffirma l-offerta, u l-persuni kollha bħal dawn għandhom ikunu vinkolanti b'mod konġunt u separatament bl-offerta u kwalunkwe kuntratt li joħroġ minnha skond il-liġi ta' l-Istat ta' l-awtorità kontraenti, u għandhom jaħtru waħda minn dawn il-persuni sabiex taġixxi bħala l-kap bl-awtorità li torbot il-joint venture jew il-consortium. Il-komposizzjoni jew il-konstituzzjoni tal-joint venture jew tal-consortium m'għandhiex tiġi mibdula mingħajr l-kunsens minn qabel bil-miktub ta' l-awtorità kontraenti. 29.4. L-offerta tista' tiġi ffirmata mir-rappreżentat tal-joint venture jew tal-consortium biss jekk hu ġie awtorizzat hekk b'mod definit bil-miktub mill-membri tal-joint venture jew tal-consortium, u l-kuntratt, l-att awtentiku jew il-kuntratt privat li jawtorizzaw huma annessi ma' l-offerta. Il-firem kollha lill-istrument li jawtorizza għandhom ikunu ċċertifikati skond il-liġijiet u r-regolamenti nazzjonali ta' kull parti li jikkostitwixxu l-joint venture jew il-consortium flimkien mal-poteri tal-prokuratur li jistabbilixxi, bil-miktub, li l-firmatarji għall-offerta għandhom il-poter li jidħlu f'rabtiet f'isem il-membri tal-joint venture jew tal-consortium. Kull membru tat-tali joint venture jew consortium għandhom jipprovdu l-prova meħtieġa skond l-Artikolu 4 bħallikieku hu nnifsu kien dak li jagħmel l-offerti. 29.5. L-offerta kompluta għandha tkun mingħajr tibdiliet, mingħajr kitba bejn linja u oħra jew taħsir, ħlief dawk li huma konformi ma' l-istruzzjonijiet maħruġa mill-awtorità kontraenti, jew neċessarji biex jikkoreġu żbalji magħmula minn dak li jagħmel l-offerti. It-tibdiliet u l-korrezzjonijiet għandhom jiġi inizjalati mill-persuna jew persuni li jiffirmaw l-offerta. 29.6. Ħlief fil-każ ta' lottijiet skond l-Artikolu 21 u tas-soluzzjonijiet tal-varjanti skond l-Artikolu 27, offerta waħda biss tista' tiġi ppreżentata minn dak li jagħmel l-offerti. Ħadd minn dawk li jagħmlu l-offerti ma jistgħu jipparteċipaw fl-offerta ta' xi ħadd ieħor għall-istess kuntratt, taħt l-ebda kapaċità. DEPOŻITU TAS-SEJĦIET GĦAL OFFERTI Artikolu 30 Limitu ta' żmien 30.1. L-offerti għandhom jintlaqgħu mill-awtorità kontraenti fl-indirizz u mhux aktar tard mid-data u mill-ħin speċifikati skond l-Artikolu 13. Fid-determinazzjoni ta' din id-data, l-awtorità kontraenti għandha tiżgura li jitħalla ħin adegwat, waqt li jitqiesu n-natura, id-daqs, il-komplessità, u l-lok tal-proġett maħsub u fatturi oħra rilevanti. It-tali perjodu m'għandux madankollu jkun inqas minn 90 ġurnata għal sejħa pubblika għal offerti. 30.2. L-awtorità kontraenti tista', bid-diskrezzjoni tagħha, testendi t-terminu perentorju msemmi fl-Artikolu 30.1 għad-depożitu ta' l-offerti billi temenda d-dokument ta' l-offerta skond l-Artikolu 18, f'liema każ d-drittijiet u l-obbligi preċedenti kollha ta' l-awtorità kontraenti u ta' dawk li jagħmlu l-offerti, bla ħsara għat-terminu perentorju preċedenti, se jkunu wara dan bla ħsara għat-terminu perentorju kif estiż. Jekk dak li jagħmel l-offerti jeżerċita d-dritt tiegħu ta' rtirar wara li jirċievi avviż ta' l-estensjoni, l-offerta għandha tiġi rritornata lilu u l-garanzija tiegħu ta' l-offerta meħlusa wara s-sessjoni tal-ftuħ ta' l-offerta. 30.3. Kwalunkwe offerti riċevuti mill-awtorità kontraenti wara t-terminu perentorju għar-riċevuta ta' l-offerti preskritt mill-awtorità kontraenti, skond l-Artikoli 13.4 (ġ) u 18, għandhom ikunu rroftaia u rritornati lil dak li jagħmel l-offerta wara s-sessjoni tal-ftuħ ta' l-offerti. Artikolu 31 Siġillar u mmarkar ta' l-enveloppi 31.1. L-offerta, l-annessi tagħha kif stipulati fl-istruzzjonijiet lil dawk li jagħmlu l-offerti u d-dokumenti ta' sostenn imsemmija fl-Artikolu 4 għandhom jitpoġġew f'envelopp issiġillat mhux identifikabbli, li juri biss: (a) l-indirizz maħtur għad-depożitu ta' l-offerti fl-avviż tas-sejħa għall-offerta jew fis-sejħa għall-offerta; (b) ir-referenza għall-avviż tas-sejħa għall-offerta għal liema tikkorrespondi l-offerta; (ċ) fejn approprjat, in-numru ta' lottijiet li se jsiru l-offerti għalihom; u (d) il-kliem "m'għandux jinfetaħ qabel is-sessjoni tal-ftuħ ta' l-offerta" miktuba fl-ilsien tad-dokument ta' l-offerta. 31.2. L-istruzzjonijiet lil dawk li jagħmlu l-offerti għandhom jispeċifikaw f'kull każ jekk id-dokumenti dwar il-proposta tal-prezzijiet għandhomx jitpoġġew flimkien mal-proposta teknika f'envelopp wieħed jew f'enveloppi separati. Fil-każ ta' l-aħħar, il-proposta tal-prezz għandha titpoġġa f'envelopp identifikabbli separat, bil-kliem "prezz ta' l-offerta", li għandu jiġi ssiġillat u mpoġġi flimkien mal-proposta teknika fl-envelopp imsemmi fl-Artikolu 31.1. Artikolu 32 Irtirar u emendi 32.1. Kwalunkwe wieħed minn dawk li jagħmlu l-offerti jistgħu jemendaw jew jirtiraw l-offerta qabel it-terminu perentorju msemmi fl-Artikolu 30.3, sakemm ikun riċevut avviż bil-miktub ta' notifika jew irtirar bħal dawn mill-awtorità kontraenti qabel dak it-terminu perentorju. 32.2. L-avviż ta' modifika jew irtirar ta' dak li jagħmel l-offerti għandu jiġi ppreparat, issiġillat, immarkat u mibgħut skond id-disposizzjonijiet ta' l-Artikolu 31. Avviż ta' irtirar jista' jintbagħat ukoll bl-idejn jew b'teleks, telegramm, jew faks imma segwit minn kopja ta' konferma ffirmata, bit-timbru postali b'data mhux aktar tard mit-terminu perentorju għad-depożitu ta' l-offerti. L-irtirar se jkunu bla kondizzjoni u se jtemm parteċipazzjoni ulterjuri fil-proċedura ta' l-offerta. 32.3. L-ebda offerta ma tista' tiġi emendata sussegwentament għat-terminu perentorju msemmi fl-Artikolu 30.3, ħlief fil-każijiet imsemmija fl-Artikolu 34.1. 32.4. L-ebda offerta ma tista' tiġi rtirata fl-intervall bejn it-terminu perentorju msemmi fl-Artikolu 30.3 u l-iskadenza tal-perjodu ta' validità ta' l-offerta. Irtirar ta' offerta matul dan l-intervall jista' jirriżulta fit-telf tal-garanzija ta' l-offerta. EŻAMI TA' L-OFFERTI Artikolu 33 Ftuħ ta' l-offerti 33.1. Mar-riċevuta ta' l-oferti, l-enveloppi għandhom jiddaħħlu f'reġistru speċjali fl-ordni li jaslu. In-numru tar-reġistrazzjoni u d-data u l-ħin tal-wasla għandhom jiġu reġistrati fuq l-envelopp. L-enveloppi għandhom jibqgħu ssiġillati u għandhom jinżammu f'post żgur sakemm jinfetħu taħt il-kondizzjonijiet stabbiliti fl-Artikoli 33.2 u 33.3. 33.2. Fil-ftuħ pubbliku ta' l-offerta, l-ismijiet ta' dawk li jagħmlu l-offerti, il-prezzijiet ta' l-offerta, l-avviżi bil-miktub ta' l-emendi u l-irtirar ta' l-offerti, il-preżenza tal-garanzija rekwiżita ta' l-offerta, u kull dettal ieħor bħal dan li jkun ikkunsidrat xieraq mill-awtorità kontraenti għandhom, jekk hu l-każ, jiġu mħabbra. Fil-każ ta' sistema b' "żewġ enveloppi" kif imsemmija fl-Artikolu 31.2, it-tħabbir għandu jinkludi l-fatt li l-ebda envelopp li fih il-prezz ma nfetaħ. 33.3. Il-ftuħ u l-eżami ta' l-offerti għandhom isiru skond ir-regoli ta' l-OCT ikkonċernat u għall-iskop biex jiġi stabbilit jekk l-offerti humiex kompluti, jekk il-garanzija rekwiżita ta' l-offerta ġietx ippreżentata, jekk id-dokumenti ġewx iffirmati b'mod tajjeb u jekk l-offerti humiex korretti taħt kull aspett. 33.4. L-enveloppi li jġorru l-kliem "prezz għall-offerta" skond l-Artikolu 31 m'għandhomx jinfetħu sakemm jitlesta x-xogħol tal-valutazzjoni tal-kontenut ta' l-offerti differenti mill-prezzijiet. 33.5. Fil-valutazzjoni jitqiesu biss l-offerti fl-enveloppi li ġew riċevuti mhux aktar tard mit-terminu perentorju msemmi fl-Artikolu 30.3. 33.6. L-awtorità kontraenti għandha tipprepara, għar-reġistrazzjoni tagħha, il-minuti tal-ftuħ ta' l-offerti, inkluż l-informazzjoni pprovduta għal dawk preżenti skond l-Artikolu 33.2. 33.7. Wara l-ftuħ pubblika ta' l-offerti, l-ebda informazzjoni dwar l-eżami, il-kjarifika, il-valutazzjoni u l-paragun ta' l-offerti u r-rakkomandazzjonijiet dwar l-għotja tal-kuntratt m'għandha tiġi żvelata lil dawk li jagħmlu l-offerti jew lil persuni oħra mhux uffiċjalment ikkonċernati mat-tali proċess. 33.8. Kull tentattiv minn dak li jagħmel l-offerta biex jinfluwenza lill-awtorità kontraenti fil-proċess ta' eżami, ta' kjarifika, ta' valutazzjoni u ta' paragun ta' l-offerti, u fid-deċiżjoni dwar l-għotja tal-kuntratt, għandu jirriżulta fit-tiċħid ta' l-offerta. 33.9. Id-delegat għandu jkun preżenti fil-ftuħ ta' l-offerti, u għandu jirċievi kopja ta' kull offerta. Artikolu 34 Valutazzjoni ta' l-offerti 34.1. Biex jiġu ffaċilitati l-eżami, il-valutazzjoni u l-paragun ta' l-offerti, l-awtorità kontraenti tista' ssaqsi individwalment lil kull min jagħmel l-offerta għal kjarifika ta' l-offerta tiegħu, inkluż skomposizzjonijiet tal-prezzijiet unitarji. It-talba għal kjarifika u r-risposta għandha tkun bil-miktub u kkomunikata bi kwalunkwe mezz imsemmi fl-Artikolu 12, imma m'għandu jitfittex, offrut jew permess l-ebda tibdil fil-prezz ħlief kif meħtieġ biex jikkonforma mal-korrezzjoni ta' żbalji aritmetiċi skoperti mill-awtorità kontraenti matul il-valutazzjoni ta' l-offerti skond l-Artikolu 34.7. 34.2. Qabel il-valutazzjoni dettaljata ta' l-offerti, l-awtorità kontraenti għandha tiddetermina jekk kull offerta hiex sostanzjalment konformi mal-ħtiġiet tad-dokument ta' l-offerta. 34.3. Għall-iskop ta' l-Artikolu 34, offerta konformi hi offerta li tikkonforma mat-termini kollha, mal-kondizzjonijiet kollha u ma' l-ispeċifikazzjonijiet kollha tad-dokument ta' l-offerta mingħajr devjazzjoni jew riserva materjali. Devjazzjoni jew riserva materjali tfisser devjazzjoni jew riserva li tolqot lill-iskop, lill-kwalità jew lill-prestazzjoni tal-kuntratt, jew liema, f'kull mod sostanzjali, hi inkonsistenti mad-dokument ta' l-offerta jew li tillimita d-drittijiet ta' l-awtorità kontraenti jew l-obbligi i ta' dak li jagħmel l-offerti skond il-kuntratt, u taffetwa b'mod mhux ġust il-posizzjoni kompetittiva ta' dawk li jagħmlu offerti konformi. 34.4. Jekk offerta mhiex skond id-dokument ta' l-offerta, din għandha tiġi rroftata mill-awtorità kontraenti, u ma tistax issir konformi permezz ta' korrezzjoni jew irtirar tad-devjazzjoni jew tar-riserva. 34.5. L-offerti ġġudikati bħala konformi għandhom jiġu teknikament ivvalutati għall-konformità mas-sejħa għad-dokument ta' l-offerta u mad-disposizzjonijiet ta' l-Artikolu 36, u mbagħad ikklassifikati skond il-bażi tal-kwalitajiet tekniċi tagħhom. Il-kondizzjonijiet speċjali għandhom, fejn approprjat, jispeċifikaw il-kriterji ddettaljati għal valutazzjoni teknika. 34.6. Wara t-tlestija tal-valutazzjoni teknika, l-offerti li, skond il-bażi ta' l-Artikolu 34.5, huma teknikament konformi għandhom ikunu l-oġġett ta' valutazzjoni finanzjarja. L-offerti għandhom jiġu pparagunati fil-valuta nazzjonali. 34.7. L-offerti li huma konformi għandhom jiġu kkontrollati mill-awtorità kontraenti għal kull żball aritmetiku fil-kalkolu u fl-addizzjoni. L-iżbalji għandhom jiġu kkorreġuti mill-awtorità kontraenti kif ġej: (a) fejn hemm diskrepanza bejn l-ammonti f'figuri kif ukoll fi kliem, għandu jiġi aċċettat l-ammont fi kliem; u (b) ħlief f'kuntratti ta' somma waħda, fejn hemm diskrepanza bejn il-prezz unitarju u l-ammont totali derivat mill-multiplikazzjoni tal-prezz unitarju u tal-kwantità, għandu jiġi aċċettat il-prezz unitarju kif ikkwotat, sakemm, fl-opinjoni ta' l-awtorità kontraenti, m'hemmx żball ovvju fil-prezz unitarju, f'liema każ għandhom jiġu aċċettat l-ammonti totali kif ikkwotati u l-prezz unitarju għandu jiġi kkoreġut mill-awtorità kontraenti. 34.8. L-ammont iddikjarat fl-offerta, ikkorreġut jekk hemm bżonn mill-awtorità kontraenti, skond l-Artikolu 34.7, għandu jiġi kkunsidrat bħala vinkolanti fuq dak li jagħmel l-offerti. Jekk dak li jagħmel l-offerti ma jaċċettax l-ammont ta' l-offerta, l-offerta tiegħu tiġi rroftata. 34.9. Wara li l-offerti ġew kompletament ivvalutati skond id-disposizzjonijiet ta' l-Artikolu 34, l-offerti konformi għandhom jiġu mqassma f'żewġ gruppi: l-offerti offruti minn dawk li jagħmlu l-offerti li huma eliġibbli għall-preferenza skond l-Artikolu 9 u l-offerti offruti minn dawk li jagħmlu l-offerti oħrajn. Għall-iskopijiet ta' aktar valutazzjoni u paragun ta' l-offerti biss, il-prezzijiet ta' l-offerta, ikkoreġuti fejn neċessarju, ta' dawk li jagħmlu l-offerti li m'humiex eliġibbli għal preferenza għandhom jiżdiedu bil-marġni perċentwali ta' preferenza. Aktar dettalji tal-proċeduri li għandhom jintużaw fl-applikazzjoni tal-marġni tad-disposizzjonijiet ta' preferenza ta' l-Artikolu 9 għandhom jiġu stabbiliti mill-awtorità kontraenti fid-dokument ta' l-offerta. 34.10. Il-proċeduri ta' valutazzjoni għandhom jiġu reġistrati f'minuti ffirmati kif suppost li m'għadhomx isiru pubbliċi jew ikkomunikati lil dawk li jagħmlu l-offerti. Kopja ta' dawn il-minuti għandha tintbagħat lid-delegat. Artikolu 35 Annullament tal-proċedura ta' l-offerta 35.1. L-awtorità kontraenti tista', qabel ma tagħti l-kuntratt, mingħajr ma teħel b'xi responsabbiltà fir-rigward ta' dawk li jagħmlu l-offerti, u minkejja l-istadju li ntlaħaq fil-proċeduri li jwasslu għall-konklużjoni tal-kuntratt: (a) jew tiddeċiedi li tannulla l-proċedura ta' l-offerta skond l-Artikolu 35.2, jew tordna li l-proċedura terġa' tiġi mibdija, jekk neċessarju, billi jintuża metodu ieħor; jew (b) fejn il-proġett hu diviż f'lottijiet, tattribwixxi biss xi wħud minnhom u possibbilment tiddeċiedi jekk l-oħrajn għandhomx ikunu suġġetti għal offerta oħra jew offerti oħrajn, jekk neċessarju, billi jintuża metodu ieħor. 35.2. L-annullament mill-awtorità kontraenti ta' proċedura ta' l-offerta tista' seħħ fil-każijiet li ġejjin: (a) jekk l-ebda offerta mhi konformi mad-dokument ta' l-offerti; (b) jekk l-ebda offerta ma tissoddisfa l-kriterji għall-għotja tal-kuntratt kif stabbiliti fl-Artikolu 36; (ċ) jekk l-informazzjoni ekonomika jew teknika tal-proġett ġiet mibdula; (d) jekk ċirkostanzi eċċezzjonali ma jippermettux it-twettiq normali tal-kuntratt; (e) jekk kull offerta riċevuta taqbeż ir-riżorsi finanzjarji ffissati għall-kuntratt; (f) jekk l-offerti riċevuti fihom irregolaritajiet sostanzjali li jwasslu għall-ostaklu fil-funzjoni normali tas-suq fis-sens ekonomiku; jew (ġ) jekk ma kienx hemm kompetizzjoni. 35.3. Fil-każ ta' annullament ta' kwalunkwe proċedura ta' offerta, dawk li jagħmlu l-offerti li għadhom vinkolanti mill-offerti tagħhom għandhom jiġu mgħarrfa mill-awtorità kontraenti. Dawn it-tali persuni mhumiex intitolati għall-kumpens; huma għandhom ikunu intitolati għar-rilaxx immedjat tal-garanzija ta' l-offerta. 35.4. Meta l-annullament tal-proċedura ta' l-offerta hu kkawżat minn ċirkostanzi li ma jinħtieġux il-ftuħ ta' l-offerti, l-enveloppi li ma nfetħux, li huma ssiġillati u li fihom il-proposti tal-prezzijiet, fejn xieraq, u, f'kwalunkwe każ, l-elementi l-oħra ta' l-offerta għandhom jingħataw lura lil dawk li jagħmlu l-offerti fuq spiża tagħhom. GĦOTJA TAL-KUNTRATT Artikolu 36 Għażla 36.1. L-awtorità kontraenti għandha tagħti l-kuntratt: (a) lil dak li jagħmel l-offerti li l-offerta tiegħu tinstab li hi konformi mad-dokument ta' l-offerti; u (b) għall-kuntratti ta' xogħlijiet u provvista, lil dak li offra l-aħjar offerta kif valutata, fost ħwejjeġ oħra, skond il-bażi: (i) tal-prezz, u ta' l-ispejjeż ta' tħaddim u ta' manteniment; (ii) tal-kwalifiki u tal-garanziji offruti minn dawk li jagħmlu l-offerti, kif ukoll tal-kwalifiki tekniċi ta' l-offerta, inkluż l-offerta ta' servizz ta' wara x-xiri fl-OCT ikkonċernat; (iii) tan-natura, tal-kondizzjonijiet u tal-limiti ta' żmien għat-twettiq tal-kuntratt, u ta' l-adattament għall-kondizzjonijiet lokali; (ċ) għall-kuntratti ta' servizz, lil dak li joffri l-aktar offerta vantaġġuża waqt li jitqiesu, fost ħwejjeġ oħra, il-prezz, il-valur tekniku ta' l-offerta, l-organizzazzjoni u l-metodoloġija proposti għall-prestazzjoni tas-servizzi, kif ukoll tal-kompetenza, ta' l-indipendenza u tad-disponibbiltà tal-persunal propost. 36.2. Fejn żewġ offerti huma meqjusa ekwivalenti skond il-bażi tal-kriterji mniżżla hawn fuq għandha tingħata preferenza lil: (a) dak li jagħmel l-offerti ta' l-OCT jew ta' Stat ACP; jew (b) fin-nuqqas ta' dan, lil dak li jagħmel l-offerti li jippermetti l-aħjar użu possibli tar-riżorsi fiżiċi u umani ta' l-OCT. 36.3. L-awtorità kontraenti għandha: (a) tikkonkludi l-valutazzjoni ta' l-offerti fil-perjodu ta' validità ta' l-offerta waqt li jitqies il-perjodu meħtieġ għall-approvazzjoni tal-kuntratti; (b) tittransmetti r-riżultat ta' l-eżami ta' l-offerti u proposta għall-istipulazzjoni tal-kuntratt mad-delegat. 36.4. Id-delegat għandu: (a) japprova fi żmien 30 ġurnata l-proposta ta' l-awtorità kontraenti dwar l-istipulazzjoni tal-kuntratt: (i) għall-kuntratti kollha ta' ftehim dirett; (ii) għall-kuntratti kollha ta' servizz; (iii) għall-kuntratti kollha għall-għajnuna ta' emerġenza; u (iv) għall-kuntratti skond proċeduri mgħaġġla, f'każ ta' kuntratti ta' xogħlijiet ta' valur ta' inqas minn 4 miljun Ecu u ta' kuntratti ta' provvista ta' valur ta' inqas minn 1 miljun Ecu; (b) japprova fi żmien 30 ġurnata l-proposta ta' l-awtorità kontraenti dwar l-istipulazzjoni tal-kuntratt mhux kopert mill-Artikolu 36.4 (a) kull meta l-kondizzjonijiet li ġejjin huma sodisfatti: l-offerta magħżula hi l-aktar waħda baxxa minn dawk li huma konformi mal-ħtiġiet tad-dokument ta' l-offerta, tilħaq l-kriterji ta' l-għażla stabbiliti fih u ma taqbiżx is-somma stabbilita għall-kuntratt; (ċ) fejn il-kondizzjonijiet stabbiliti fl-Artikolu 36.4 (b) mhumiex sodisfatti, jibgħat il-proposta ta' stipulazzjoni tal-kuntratt lill-Kummissjoni li għandha tiddeċiedi dwar dan fi żmien 60 ġurnata mir-riċevuta mid-delegat. Fejn il-prezz ta' l-offerta jaqbeż is-somma stabbilita għall-kuntratt, il-Kummissjoni għandha, wara li tagħti approvazzjoni lill-għotja, tagħmel l-irbit finanzjarju neċessarju. Artikolu 37 Notifika ta' l-għotja 37.1. Qabel l-iskadenza tal-perjodu tal-validità ta' l-offerta, l-awtorità kontraenti għandha tgħarraf lil dak li għamel l-offerta b'suċċess bil-miktub li l-offerta tiegħu ġiet aċċettata. 37.2. Sakemm ma jkunx previst mod ieħor fid-dokument ta' l-offerta, fil-każ ta' kuntratti ta' xogħlijiet u provvista, meta dak li għamel l-offerta b'suċċess ipprovda garanzija tat-twettiq skond id-disposizzjonijiet ta' l-Artikolu 40, l-awtorità kontraenti għandha tgħarraf minnufih lill-oħrajn li għamlu l-offerta li l-offerta tagħhom ma kinitx ta' suċċess, u trodd lura l-garanziji ta' l-offerta tagħhom. 37.3. L-awtorità kontraenti m'għandhiex tkun obbligata li tiddikjara r-raġunijiet għall-għażla tagħha jew li tidħol fi kwalunkwe diskussjoni jew korrespondenza ma' dawk li jagħmlu l-offerti dwar ir-riżultati tas-sejħa għal offerti. 37.4. Ir-riżultati tas-sejħiet pubbliċi għal offerti għandhom jiġu ppubblikati fil-Ġurnal Uffiċjali tal-Komunitajiet Ewropej u, bla ħsara għall-prattika fl-OCT ikkonċernat, fil-Ġurnal Uffiċjali ta' l-Istat u/jew fi kwalunkwe mezz ieħor approprjat ta' informazzjoni. Artikolu 38 Preparazzjoni tad-dokument tal-kuntratt 38.1. Wara l-komunikazzjoni tar-riżultat ta' l-offerta skond Artikolu 37, il-kuntratt għandu jiġi ppreparat mill-awtorità kontraenti għall-preżentazzjoni lil dak li għamel l-offerta b'suċċess għall-firma. Dan id-dokument għandu jinkludi minn ta' l-inqas dan li ġej: (a) lista ta' dokumenti li jikkostitwixxu l-kuntratt b'indikazzjoni ta' l-ordni ta' preċedenza tad-dokumenti; (b) kwalunkwe addizzjoni miftehma ma' dawn id-dokumenti u d-derogi minnhom; (ċ) il-prezz tal-kuntratt; (d) kwalunkwe deċiżjoni meħuda mill-awtorità kontraenti skond l-Artikolu 34.7; (e) l-ismijiet tal-kontrollatur u tar-rappreżentant tal-kontrollatur, jekk dawn m'humiex inklużi fil-kondizzjonijiet speċjali. 38.2. Id-dokument tal-kuntratt għandu jiġi ppreżentat lil dak li għamel l-offerta b'suċċess għall-firma. Artikolu 39 Firmar tal-kuntratt 39.1. Ħlief sakemm mhux previst mod ieħor fid-dokument ta' l-offerta, dak li għamel l-offerta b'suċċess għandu jiffirma l-kuntratt fi żmien 30 ġurnata mir-riċevuta tad-dokument tal-kuntratt. Wara l-firma minn dak li għamel l-offerta b'suċċess, id-dokument tal-kuntratt għandu jiġi rritornat lill-awtorità kontraenti jew lir-rappreżentant awtorizzat tagħha jew lill-awtorità kompetenti ta' l-OCT ikkonċernat għall-approvazzjoni kif neċessarja, u għall-firma. 39.2. L-awtorità kontraenti m'għandhiex, sakemm mhux previst mod ieħor mid-dokument ta' l-offerta, tiffirma l-kuntratt sakemm tkun stabbilita l-garanzija tat-twettiq skond l-Artikolu 40. 39.3. Permezz tal-firma ta' l-awtorità kontraenti, il-kuntratt isir vinkolanti għaż-żewġ parijiet u dak li għamel l-offerta b'suċċess għandu jiġi mgħarraf dwar din il-firma. 39.4. Minkejja d-disposizzjonijiet ta' l-Artikoli 39.1 sa 39.3, l-awtorità kontraenti tista, jiddependi min-natura tal-kuntratt, tiddeċiedi li tikkonkludi l-kuntratt skond il-bażi ta' l-ittra tal-proċedura tal-kuntratt fejn l-avviż ta' l-għotja tal-kuntratt għandu jikkostittwixxi l-konklużjoni tal-kuntratt. F'każ bħal dan, il-punti msemmija fl-Artikolu 38.1 għandhom jiġu mehmuża ma' l-ittra. 39.5. F'każ ta' irtirar minn dak li għamel l-offerta b'suċċess, l-awtorità kontraenti tista' ssejjaħ l-garanzija tiegħu ta' l-offerta. B'addizzjoni, hi tista' tavviċina lill-persuni l-oħrajn li għamlu l-offerti skond l-ordni li biha tkun ikklassifikata l-offerta tagħhom, jew tista' tagħti bidu għall-proċedura ġdida għas-sejħiet għal offerti. Jekk neċessarju, jista' jiġi nnegozjat kuntratt bi ftehim dirett. Artikolu 40 Garanzija tat-twettiq 40.1. Sakemm mhux previst mod ieħor bid-dokument ta' l-offerta, dak li għamel l-offerta b'suċċess għal kuntratt ta' xogħlijiet jew provvista għandu, fi żmien 30 ġurnata mir-riċevuta tan-notifika ta' l-għotja mill-awtorità kontraenti jipprovdi lil din ta' l-aħħar garanzija tat-twettiq fil-formola speċifikata fil-kondizzjonijiet ġenerali. 40.2. Nuqqas minn dak li jagħmel l-offerta b'suċċess li jikkonforma mal-ħtiġiet ta' l-Artikolu 40.1 għandu jikkostittwixxi raġunijiet biżżejjed għall-annullament ta' l-għotja u t-telf tal-garanzija ta' l-offerta, f'liema każ l-awtorità kontraenti tista' tipproċedi skond l-Artikolu 39.5. DISPOSIZZJONIJIET ĠENERALI U FINALI Artikolu 41 Disposizzjonijiet ġenerali u finali 41.1. Id-dokumenti u l-proposti kollha ppreżentati mill-awtorità kontraenti lill-Kummissjoni jew lid-delegat għal ftehim jew approvazzjoni skond dawn ir-regolamenti ġenerali għandhom jiġu approvati jew jitqiesu bħala li se jiġu approvati fil-limiti ta' żmien stabbiliti b'dawn ir-regolamenti ġenerali, jew fejn m'hemm stabbilit l-ebda limitu ta' żmien, fi żmien 30 ġurnata. 41.2. Il-pretensjonijiet aċċettati għal ħlas imdewwem għandhom jinġarru mill-OCT ikkonċernat u mill-Kummissjoni, it-tnejn li huma mir-riżorsi proprji tagħhom, għal dik il-parti li għaliha huma responsabbli. -------------------------------------------------- ANNESS II KONDIZZJONIJIET ĠENERALI GĦALL-KUNTRATTI TA' XOGĦLIJIET IFFINANZJATI MILL-FOND EWROPEW GĦALL-IŻVILUPP FL-OCT KONTENUT DISPOSIZZJONIJIET PRELIMINARJI Artikolu 1 – Definizzjonijiet Artikolu 2 – Liġi u lsien applikabbli għall-kuntratt Artikolu 3 – Ordni ta' importanza tad-dokumenti tal-kuntrat Artikolu 4 – Avviżi u komunikazzjonijiet miktuba Artikolu 5 – Kontrollatur u rappreżentant tal-kontrollatur Artikolu 6 – Nomina Artikolu 7 – Subappaltar Artikolu 8 – Provvista ta' dokumenti Artikolu 9 – Aċċess għas-sît Artikolu 10 – Għajnuna f'rigward ta' regolamenti lokali Artikolu 11 – Ħlas imdewwem lill-persunal tal-kuntrattur Artikolu 12 – Obbligi ġenerali Artikolu 13 – Direzzjoni tax-xogħlijiet Artikolu 14 – Persunal Artikolu 15 – Garanzija tat-twettiq Artikolu 16 – Assigurazzjoni Artikolu 17 – Programm tat-twettiq Artikolu 18 – Skomposizzjoni dettaljata tal-prezzijiet Artikolu 19 – Disinji tal-kuntrattur Artikolu 20 – Suffiċjenza tal-prezzijiet ta' l-offerta Artikolu 21 – Riskji eċċezzjonali Artikolu 22 – Sigurtà tas-sîti Artikolu 23 – Salvagwardja tal-proprjetajiet qrib Artikolu 24 – Tfixkil għat-traffiku Artikolu 25 – Cables u conduits Artikolu 26 – Montatura tax-xogħlijiet Artikolu 27 – Materjali li ġejjin minn tiġrif Artikolu 28 – Skoperti Artikolu 29 – Xogħlijiet temporanji Artikolu 30 – Studju ta' l-iswol Artikolu 31 – Kuntratti li jikkoinċiedu Artikolu 32 – Patenti u liċenzi Artikolu 33 – Ordnijiet għall-bidu Artikolu 34 – Perjodu ta' prestazzjoni Artikolu 35 – Estensjoni tal-perjodu ta' prestazzjoni Artikolu 36 – Dewmien fil-prestazzjoni Artikolu 37 – Varjazzjonijiet Artikolu 38 – Sospensjoni Artikolu 39 – Reġistru tax-xogħol Artikolu 40 – Kwalità tax-xogħlijiet u tal-materjali Artikolu 41 – Spezzjoni u kontrollar Artikolu 42 – Tiċħid Artikolu 43 – Proprjetà tal-makkinarju u tal-materjali Artikolu 44 – Disposizzjonijiet ġenerali Artikolu 45 – Kuntratti bi prezz provviżorju Artikolu 46 – Avvanzi Artikolu 47 – Somma miżmuma Artikolu 48 – Reviżjoni tal-prezzijiet Artikolu 49 – Kejl Artikolu 50 – Pagamenti temporanji Artikolu 51 – Rendikont tal-kontijiet finali Artikolu 52 – Pagamenti diretti lis-sub-kuntratturi Artikolu 53 – Pagamenti mdewma Artikolu 54 – Pagamenti lil terzi persuni Artikolu 55 – Pretensjonijiet għal pagament addizzjonali Artikolu 56 – Pagamenti f'valuta barranija Artikolu 57 – Klawżoli ġenerali Artikolu 58 – Testijiet mat-tlestija Artikolu 59 – Aċċettazzjoni parzjali Artikolu 60 – Approvazzjoni provviżorja Artikolu 61 – Obbligi ta' manteniment Artikolu 62 – Approvazzjoni finali Artikolu 63 – Ksur tal-kuntratt Artikolu 64 – Tmiem mill-awtorità kontraenti Artikolu 65 – Tmiem mill-kuntrattur Artikolu 66 – Force majeure Artikolu 67 – Mewt Artikolu 68 – Soluzzjoni ta' kwistjonijiet DISPOSIZZJONIJIET PRELIMINARJI Artikolu 1 Definizzjonijiet 1.1. Id-definizzjonijiet li ġejjin japplikaw għal dawn il-kondizzjonijiet ġenerali u għall-kuntratt: KEE: il-Komunità Ekonomika Ewropea, OCT: l-assoċjazzjoni tal-pajjiżi u t-territorji barranin mal-KEE, kuntratt: il-ftehim iffirmat li jidħlu fih il-partijiet għat-twettiq tax-xogħlijiet inkluż l-annessi kollha ma' dan u d-dokumenti kollha nkorporati fih, kuntrattur: il-parti ma' min l-awtorità kontraenti tikkonkludi l-kuntratt, awtorità kontraenti: l-Istat jew il-persuna ġuridika regolata mil-liġi pubblika jew privata li j/tikkonkoludi l-kuntratt, jew f'isem min ikun konkluż il-kuntratt, mal-kuntrattur, l-Istat ta' l-awtorità kontraenti: l-OCT fuq ta' liema territorju għandu jitwettaq il-kuntratt tax-xogħlijiet, kontrollatur: id-dipartiment tal-gvern, persuna ġuridika regolata minn liġi pubblika, jew il-persuna naturali jew ġuridika maħtura mill-awtorità kontraenti skond il-liġi ta' l-Istat ta' l-awtorità kontraenti, li hu responsabbli mid-direzzjoni u/jew mill-kontroll tat-twettiq tal-kuntratt tax-xogħlijiet, u lil min l-awtorità kontraenti tista' tiddelega d-drittijiet u/jew il-poteri skond il-kuntratt, rappreżentant tal-kontrollatur: kwalunkwe persuna naturali jew ġuridika, maħtura mill-kontrollatur bħala tali skond il-kuntratt, u mogħtija l-poter biex tirrappreżenta lill-kontrollatur fil-prestazzjoni tad-drittijiet tiegħu, u fit-twettiq ta' dawn id-drittijiet u/jew tal-poteri kif delegati lilu. Għalhekk, fejn il-funzjonijiet, id-drittijiet u/jew il-poteri tal-kontrollatur ġew delegati lir-rappreżentant tal-kontrollatur, referenzi għall-kontrollatur jinkludu r-rappreżentant tal-kontrollatur, xogħlijiet: ix-xogħlijiet temporanji u permanenti li għandhom jitwettqu skond il-kuntratt, attrezzatura: makkinarju, apparat, komponenti u l-affarijiet kollha li għandhom jiġu pprovduti u mdaħħla skond il-kuntratt tax-xogħlijiet, tagħmir: għodod u makkinarju ieħor, u, fejn applikabbli skond il-liġi u/jew il-prattika ta' l-Istat ta' l-awtorità kontraenti, l-istrutturi temporanji fuq is-sît meħtieġa biex jitwettqu x-xogħlijiet imma li jeskludu attrezzatura u tagħmir ieħor meħtieġa biex jifformaw parti mix-xogħlijiet permanenti, stima preventiva ta' xogħol: id-dokument li fih skomposizzjoni skond il-punti tax-xogħlijiet li għandhom jitwettqu f'kuntratt ta' prezz unitarju, li jindika l-kwantità għal kull punt u l-prezz unitarju korrispondenti, skeda ta' prezzijiet: l-iskeda kompluta tal-prezzijiet, inkluż l-iskomposizzjoni tal-prezz globali, ippreżentata mill-kuntrattur ma' l-offerta tiegħu, emendata kif neċessarju u li tifforma parti mill-kuntratt ta' prezz unitarju, skomposizzjoni tal-prezz globali: il-lista skond il-punti tar-rati u l-prezzijiet li turi l-komposizzjoni tal-prezz f'kuntratt ta' somma waħda, imma li ma jagħmilx parti mill-kuntratt, prezz tal-kuntratt: is-somma ddikjarata fil-kuntratt li tirrappreżenta l-istima inizjali pagabbli għat-twettiq tax-xogħlijiet jew kwalunkwe somma oħra kif aċċertata fl-aħħar tal-kuntratt kif dovuta lill-kuntrattur skond il-kuntratt, somma provviżorja: somma inkluża fil-kuntratt u hekk magħżula għat-twettiq tax-xogħol jew għall-provvista tal-merkanzija, tal-materjali, ta' l-attrezzatura jew tas-servizzi, jew għall-eventwalitajiet, liema somma tista' tintuża sħiħa jew f'parti, jew lanqas tintuża, skond l-istruzzjonijiet tal-kontrollatur, disinji: disinji provduti mill-awtorità kontraenti u/jew mill-kontrollatur, u/jew disinji pprovduti mill-kuntrattur u approvati mill-kontrollatur għat-twettiq tax-xogħlijiet, sît: il-postijiet ipprovduti mill-awtorità kontraenti fejn għandhom jitwettqu x-xogħlijiet, u postijiet oħra ddikjarati fil-kuntratt bħala li jifformaw parti mis-sît, perjodu ta' manteniment: il-perjodu ddikkjarat fil-kuntratt immedjatament wara d-data ta' l-approvazzjoni provviżorja, li matulu l-kuntrattur hu meħtieġ li jlesti x-xogħlijiet u jirrimedja difetti jew ħsarat skond l-istruzzjonijiet tal-kontrollatur, ċertifikat ta' approvazzjoni finali: ċertifikat(i) maħruġ(a) mill-kontrollatur lill-kuntrattur fl-aħħar tal-perjodu ta' manteniment fejn ikun hemm iddikjarat li l-kuntrattur lesta l-obbligi tiegħu li jibni, jlesti u jmanti x-xogħlijiet ikkonċernati, jum/ġurnata:jum/ġurnata kalendarju/a, limiti ta' żmien: dawk il-perjodi fil-kuntratt li għandhom jibdew jgħoddu mill-jum wara l-att jew l-avveniment li jservi bħala l-punt ta'partenza għal dawk il-perjodi. Jekk l-aħħar jum tal-perjodu ma jkunx jum ta' xogħol, il-perjodu għandu jiskadi fl-aħħar ta' l-ewwel jum ta' xogħol wara l-aħħar jum tal-perjodu, kitba: kwalunkwe komunikazzjoni miktuba bl-idejn, ittajpjata jew stampata, inkluż teleks, telegramm u faks, komunikazzjonijiet: ċertifikati, noti, ordnijiet u struzzjonijiet maħruġa skond il-kuntratt, ordni amministrattiva: kwalunkwe struzzjoni jew ordni maħruġa mill-kontrollatur lill-kuntrattur bil-kitba dwar it-twettiq tax-xogħlijiet, valuta nazzjonali: il-valuta ta' l-Istat ta' l-awtorità kontraenti, valuta barranija: kwalunkwe valuta fis-sens ta' dawn ir-regolamenti ġenerali li mhiex il-valuta nazzjonali, u li ġiet indikata fl-offerta, kumpens ġenerali: is-somma, mhiex iddikjarata minn qabel fil-kuntratt, li tingħata minn qorti jew minn tribunal arbitrarju, jew miftehma mill-partijiet, bħala kumpens pagabbli lil parti offiża għal ksur tal-kuntratt mill-parti l-oħra, danni llikwidati: is-somma ddikjarata fil-kuntratt bħala kumpens pagabbbli mill-kuntrattur lill-awtorità kontraenti għal nuqqas li jitlestew ix-xogħlijiet jew partijiet minnhom fil-perjodi skond il-kuntratt, jew kif pagabbli minn kwalunkwe parti lill-parti l-oħra għal kwalunkwe ksur identifikat fil-kuntratt, kondizzjonijiet speċjali: il-kondizzjonijiet speċjali maħruġa mill-awtorità kontraenti bħala parti mis-sejħa għal offerti, kif emendati fejn neċessarju, u mdaħħla fil-kuntratt, li jikkonsistu: (a) f'emendi lil dawn il-kondizzjonijiet ġenerali; (b) f'klawżoli kuntrattwali speċjali; (ċ) f'speċifikazzjonijiet tekniċi; u (d) f'kwalunkwe kwistjoni oħra relatata mal-kuntratt. 1.2. L-intestaturi u t-titli f'dawn il-kondizzjonijiet ġenerali m'għandhomx jittieħdu bħala parti minnhom jew jitqiesu fl-interpretazzjoni tal-kuntratt. 1.3. Fejn il-kuntest hekk jippermetti, il-kliem fis-singular jinkludu wkoll il-plural u viċi versa u l-kliem fil-maskili jinkludu wkoll il-femminili u viċi versa. 1.4. Il-kliem li juru persuni jew partijiet għandhom jinkludu ditti u kumpanniji u kwalunkwe organizzazzjoni li għandha kapaċità ġuridika. Artikolu 2 Liġi u lsien applikabbli għall-kuntratt 2.1. Il-liġi tal-kuntratt għandha tkun il-liġi ta' l-Istat ta' l-awtorità kontraenti sakemm mhux iddikjarat mod ieħor fil-kondizzjonijiet speċjali. 2.2. Fil-kwistjonijiet kollha li mhumiex koperti b'dawn il-kondizzjonijiet ġenerali, għandha tapplika l-liġi tal-kuntratt. 2.3. L-ilsien tal-kuntratt u tal-komunikazzjonijiet kollha bejn il-kuntrattur, l-awtorità kontraenti u l-kontrollatur u r-rappreżentati tagħhom għandu jkun kif iddikjarat fil-kondizzjonijiet speċjali. Artikolu 3 Ordni ta' importanza tad-dokumenti tal-kuntratt Sakemm mhux stipulat mod ieħor fil-kuntratt, l-ordni ta' importanza tad-dokumenti tal-kuntratt għandha tkun kif iddikjarata fil-kondizzjonijiet speċjali. Artikolu 4 Avviżi u komunikazzjonijiet miktuba 4.1. Sakemm mhux speċifikat mod ieħor fil-kondizzjonijiet speċjali, il-komunikazzjonijiet bejn l-awtorità kontraenti u/jew il-kontrollatur fuq naħa, u l-kuntrattur fuq in-naħa l-oħra, għandhom jintbagħtu bil-posta, bil-telegramma, bit-teleks, bil-faks, jew meħuda personalment, lill-indirizzi approprjati maħtura għal dak l-iskop. 4.2. Jekk min jibgħat jeħtieġ prova tar-riċevuta, hu għandu jiddikjara din il-ħtieġa fil-komunikazzjoni tiegħu u għandu jitlob din il-prova ta' riċevuta kull meta jkun hemm terminu perentorju għar-riċevuta tal-komunikazzjoni. F'kwalunkwe każ, min jibgħat għandu jieħu l-miżuri kollha neċessarji biex jiżgura riċevuta tal-komunikazzjoni tiegħu. 4.3. Kull meta fil-kuntratt isir provvediment għall-għotja jew għall-ħruġ ta' kwalunkwe avviż, kunsens, approvazzjoni, ċertifikat jew deċiżjoni, sakemm mhux speċifikat mod ieħor, it-tali avviż, kunsens, approvazzjoni, ċertifikat jew deċiżjoni għandhom isiru bil-kitba u l-kliem "avża", "iċċertifika", "approva" jew "iddeċiedi" għandhom jiġu tradotti f'dan is-sens. Kwalunkwe kunsens, approvazzjoni, ċertifikat jew deċiżjoni bħal dawn m'għandhomx jinżammu jew jiddewmu mingħajr raġuni valida. Artikolu 5 Il-kontrollatur u r-rappreżentant tal-kontrollatur 5.1. Il-kontrollatur għandu jwettaq id-dmirijiet speċifikati fil-kuntratt. Ħlief kif iddikjarat b'mod espliċitu fil-kuntratt, il-kontrollatur m'għandux ikollu l-awtorità li jserraħ lill-kuntrattur mill-obbligi tiegħu skond il-kuntratt. 5.2. Il-kontrollatur jista', minn żmien għal żmien, filwaqt li jżomm r-responsabbiltà finali, jiddelega lir-rappreżentant tal-kontrollatur id-dmirijiet u l-awtorità mogħtija lill-kontrollatur u jista' fi kwalunkwe ħin jirrevoka din id-delegazzjoni u jissostitwixxi lir-rappreżentant. Kwalunkwe delegazzjoni, revoka jew sostituzzjoni bħal din għandha ssir bil-miktub u m'għandhiex tidħol fis-seħħ sakemm kopja ta' din tkun ingħatat lill-kuntrattur. 5.3. Kwalunkwe komunikazzjoni mogħtija mir-rappreżentant tal-kontrollatur lill-kuntrattur skond it-termini ta' din id-delegazzjoni għandu jkollha l-istess effett bħallikieku ngħatat mill-kontrollatur, bil-kondizzjoni li: (a) kwalunkwe falliment min-naħa tar-rappreżentant tal-kontrollatur li ma japprovax xi xogħol, materjali jew attrezzatura m'għandux jippreġudika l-awtorità tal-kontrollatur li ma japprovax dan it-tali xogħol, it-tali materjal u t-tali attrezzatura u li jagħti l-istruzzjonijiet neċessarji għar-retifika ta' dan; (b) il-kontrollatur għandu jkun ħieles li jirrevoka jew li jvarja l-kontenut ta' din il-komunikazzjoni. 5.4. Struzzjonijiet u/jew ordnijiet maħruġa mill-kontrollatur għandhom isiru permezz ta' ordnijiet amministrattivi. Ordnijiet bħal dawn għandu jkollhom data, numru u għandhom jiddaħħlu mill-kontrollatur f'reġistru, u l-kopji tagħhom mibgħuta bl-idejn, fejn approprjat, lir-rappreżentant tal-kuntrattur. Artikolu 6 Nomina 6.1. Nomina għandha tkun valida biss jekk hi ftehim bil-miktub li bih il-kuntrattur jittrasferixxi l-kuntratt tiegħu jew parti minnu lil terza persuna. 6.2. Il-kuntrattur m'għandux, mingħajr kunsens minn qabel bil-miktub ta' l-awtorità kontraenti, jittrasferixxi l-kuntratt jew kwalunkwe parti minnu, jew kwalunkwe benefiċċju jew interessi taħt dik il-parti, ħlief fil-każijiet li ġejjin: (a) ħlas, favur il-bankiera tal-kuntrattur, ta' kwalunkwe flus dovuti jew li se jkunu dovuti skond il-kuntratt; jew (b) nomina lill-assiguraturi tal-kuntrattur tad-drittijiet tal-kuntrattur li jikseb solliev kontra kwalunkwe persuna oħra responsabbli f'każijiet fejn l-assiguraturi jillikwidaw it-telf jew l-obbligi tal-kuntrattur. 6.3. Għall-iskop ta' l-Artikolu 6.2 l-approvazzjoni tan-nomina mill-awtorità kontraenti m'għandhiex isserraħ lill-kuntrattur mill-obbligi tiegħu għall-parti tal-kuntratt diġà mwettqa jew il-parti mhux assenjata. 6.4. Jekk il-kuntrattur ittrasferixxa l-kuntratt tiegħu mingħajr awtorizzazzjoni, l-awtorità kontraenti tista', mingħajr ma tagħti avviż formali ta' dan, tapplika bħala dritt s-sanzjonijiet għall-ksur tal-kuntratt previsti fl-Artikoli 63 u 64. 6.5. In-nominati għandhom jissoddisfaw il-kriterji eliġibbli applikabbli għall-għotja tal-kuntratt. Artikolu 7 Subappaltar 7.1. Subappalt għandu jkun validu biss jekk ikun ftehim bil-miktub b'liema l-kuntrattur jafda t-twettiq ta' parti mill-kuntratt tiegħu lil terza persuna. 7.2. Il-kuntrattur ma jistax juża' subappalt mingħajr awtorizzazzjoni minn qabel bil-miktub ta' l-awtorità kontraenti. Ix-xogħol li se jsir b'subappalt u l-identità tas-subappalturi għandhom jiġu mgħarrfa lill-awtorità kontraenti. Waqt li jitqiesu d-disposizzjonijiet ta' l-Artikolu 4.3, l-awtorità kontraenti għandha tgħarraf lill-kuntrattur, fi żmien 30 ġurnata mir-riċevuta tan-notifika, bid-deċiżjoni tagħha, waqt li għandu jiddikjara r-raġunijiet jekk ikun hemm irtirar ta' l-awtorizzazzjoni. 7.3. Fl-għażla tas-subappalturi għandha tingħata preferenza mill-kuntrattur lill-persuni naturali, lill-kumpanniji jew lid-ditti ta' l-Istat ta' l-awtorità kontraenti li huma kapaċi li jwettqu x-xogħol meħtieġ fuq termini simili. 7.4. Is-subappalturi għandhom jissoddisfaw il-kriterji ta' l-eliġibilità applikabbli għall-għotja tal-kuntratt. 7.5. Bla ħsara għall-Artikolu 52, l-awtorità kontraenti m'għandu jkollha l-ebda rapporti kuntrattwali mas-subappalturi. 7.6. Il-kunt